text:
… Fawaadee no Ɓuraana tedduɗo wiyri : “siftor, deftere Idriisa oo laatiima sehil ko annabi ; min ɓamti mo e nokku toowɗo ”. simoore mariyam, kaawise: 56-57, hono Kisaa-i wiyi : “nde Idriisa ɓamtaa dow asamaan ndee, maleykaaji nganndi ɗuum, ɗi cikkatnoo o ummotaako ɗoon, maleykaaji ɗii mbiyi: “eehey maa Geno amen, koohoowo amen, keedoowo amen, laatotaako ngam ooɗoo maccuɗo goofoowo ina waɗtinda wonde e nokku maleyaaji ɓattinaaɗi yurmeende”. Geno lonngini ɗi, wiyi ɗi : “ oɗon kira ɓiɓɓe Aadama e golle mum en. So tawi mi waɗɗinii e dow mon ko mbaɗɗin-mi e maɓɓe koo to bannge ngena, mi hoddirii e mon ko koddir-mi e maɓɓe koo e goofi, maa on mbaɗ ko ɓuri mawnude e ko ɓe mbaɗata to bannge goofi ” . Ɗi mbiyi : senaare woodanii ma joomi amen, minen kay aamnantaako min woofde ma. Geno lonngini ɗi yo ɗi cuɓo maleykaaji ɗiɗi e maɓɓe tawa ina mbelaa, o jippina ɗumen to dow leydi, o loowa e nder mum en ngena hono kaa o loownoo e yimɓe kaa, maleykaaji cuɓii maleykaaji ɗiɗi etee ina mbelaa, ɗum woni ɗiiɗoo maleykaaji ɗiɗi : haaruuta e maaruuta. Nde ɓe njippii to leydi, o loowi e majji ngena keewka doole. Geno yamiri ɓe yo ɓe ñaaw hakkunde yimɓe goonga e fenaande, ɓe kaɗa ɓe renndinde Geno e goɗɗum, e warde fittaandu ko aldaa e goonga, reentaade jinaa e yarde sanngara. Ɓe ngoni e waɗde ko ɓe njamiraa, so ɗooftaade yamiroore hakkunde yimɓe ñalawma, so hiirii ɓe ngona e jangtaade inɗe Geno ɓurɗe mawnude ɗee so hiirii, ɓe ngabbita to dow asamaan too, ko noon ɓe ngoniri haa timmi lewru wooturu. Waɗi sahaa debbo gooto ari e majji, jooɗɗo mo hono mum weeɓaani, mo jom hakkillaaji potɗi ɗaatɗi, gite putte daneeje, kala no debbo wayatnoo e njooɗndam, ko noon o wayi. Omo ɓoornii comci jooɗɗi basorɗi, o wiyetee ko Sahratu, ko o Fursinaajo, o waɗii gure keewɗe mawɗe, o naati e nokku Haaruuta e Maaruuta ngoni oo, omo tellini sukundu makko keeci makko, omo foppii yeeso haa oolɗi. Ndeen ɓe njiyii mo tan, ɓe naati fitina, ɓe ndonki nanngude koye maɓɓe. Giɗli pooli ɓe. O ɓooyaani ɗoon o yalti, caggal ɗuum o arti e maɓɓe ñalngu ɗimmu, nde ɓe njiyi mo kadi ɓe ɓeydii dañde caɗeele Alla e giɗli, gooto e maɓɓe fof ina haalana goɗɗo oon no giɗli mum e jarabi mum poti e makko, nde fiyaaku ɓeydii e maɓɓe, ɓe njiɗi lelodaade e makko, o salii haa yoori, o yalti nokku oo caggal ɗuum o arti laawol tataɓol o naati, ɓe njiɗi yande makko kadi o salii, o wiyi ɓe: “aaɓnantaako on heɓde mi tawo on mbaɗaani ko njiɗ-mi mbaɗon koo, so on mbaɗii ko njiɗ-mi koo, keɓon ko njiɗ-ɗon koo. Ɓe mbiyi holi ɗuum ? O wiyi ɓe “ njaron sanngara, cujjanon sanam ”. Ɓe mbiyi mo, “ ɗuum alanaa min laawol, ngam Geno toowɗo Oo, ina haɗi min ɗeen geɗe”. Kanko ne o salii ko ɓe ɗaɓɓata e makko koo, o hooti galle makko. Nde yahi haa juuti, ɓe ndonki muñde, ɓe ngabbii mo, nde ɓe njettii debbo oo, ɓe konngi damal ngal, o ari o udditani ɓe damal ngal, o tawi ko kamɓe, o bismii ɓe caggal ɗuum, o addani ɓe koɗungu pattamlamu, o ɓadtini ɓe ñaamde, ɓe ñaami haa ɓe kaari, ɓe njiɗi waɗde kadi ko ɓe njiɗnoo koo, o wiyi ɓe, alaa e sago ɓe mbaɗa ko o yiɗi koo, ɓe ngoni e miijaade ha ɓe nanondiri.
Sirku e warde hoore ɗuum kam ko bakkatuuji mawɗi sanne kono sanngara ko huunde famɗunde doole to bannge goofi. Ɓe ƴetti sanngara ɓe njari ɗum haa ɓe manndili. Nde o anndi ko ɓe manndilɓe, yo yamiri ɓe yo cujjan sanam, ɓe cujjani sanam, o hokki ɓe hoore makko haa ɓe mbeltii, neɗɗo gooto ina wonnoo ɗoon, o yamiri ɓe yo ɓe mbar-ɗum hoto haaltude. Ɓe nanngi ɗum ɓe mbari ɗum. Nde Haaruuta e Maaruuta mbaɗi ɗii goofi, hankadi ɓe njanii e nder bakkatuuji bonɗi ɗi momtotaako. Ɓe njiɗi diwde ɓe nduttitoo dow asamaan. Ɓe enndi diwde, bibje ndonki artude e maɓɓe, ɗum wonani ɓe caɗeele. Ɓe mberti juuɗe maɓɓe ɓe ñaagii annabi Idriisa yo ñaagono ɓe Geno toowɗo Oo nde yaafotoo ɓe bakkatuuji maɓɓe, caggal nde ɓe kaalani ɗum fiyakuuji maɓɓe. Ngam ɓe mbiyi mo : min njiyii ma omo ŋabbin maa ngam dewe. Annabi Idriisa ñaaganii ɓe Geno toowɗo Oo, Geno jaabi wiyi, yo ɓe cuɓo geɗe ɗiɗi, hankadi, woodani ɓe ko leepte, leepte aduna walla wattannde, ɓe mbiyi: ɓe cuɓii ko leepte aduna. Ko nii woni o hokki ɓe leepte to Iraak too, nokku Babilon, ɓe liggaa e nder woyndu, alaa e aduna leepte ɗe Geno waɗaani ɓe e nder aduna. E nder duuɓi ɓennuɗi, so wanngotooɓe ngarii Iraak ina kolloyee maale maɓɓe, (njaafo-ɗon banndiraaɓe, Haaruuta e Maaruuta ko maleykaaji ngonnoo, ɗi telli leydi, ɗi ngonti yimɓe. Maleyka noon lomto innde mum ko (ɗi) kono ɗi ngontii yimɓe, njooftinɗen ɓe e {ɓe}. ko laɓɓitinde tan), geno waɗii ɓe e geƴƴelle e nder woyndu ceenuuji ina tawatenoo ɗoon e yontaaji ɓennuɗi. Naniraama gorko gooto ariino e maɓɓe ina ɗaɓɓa e maɓɓe, ngam yiɗde janngineede mbileewu ina ummorii ɗoon e Babilon, o wiyi, yo ɓe mballu mo ɓe njanngina mo mbilewu. Gorko oo naatii to ɓe ngoni too, o yiyi ɓe tan, o naji no ɓe ciforii toon nih. O wiyi: deweteeɗo alaa so wonaa geno gooto, Mohamed ko nelaaɗo makko. Ɓe mbiyi mo: hol renndo ngo njeye-ɗaa? O wiyi ɓe : renndo Mohamed. Ɓe mbiyi mo, Mohamed nelaama ? O wiyi: eey. Ɓe mbiyi mo, jettooɗe ngoodani Geno. Ɗoon e ɗoon tan, haa mbellema naatani mo. O wiyi ɓe : won weltaare nde njiy-ɗon ? Ɓe mbiyi mo : eey. Waɗi noon, oon arata ko waɗtannde, ko ndeen min ndañata jam. Wiyaama, nde annabi Idriisa ɓamtaa dow asamaan ndee, ɓiyiiko Mutawaslaki ko ndeen lomtii mo caggal makko woni e ñaawde yimɓe ngam seerndude goonga e fenaande. nde Mutawasilaki maayi kañum ne, lomtii ɗum ko ɓiyum Laamaka. Wiɗtiyanke kisaa-i wiyi: “laatiima Laamaka ko neɗɗo keewɗo tanaa, caɗtuɗo, ko neɗɗo tiiɗɗo keewɗo doole, kanko gooto omo ɗakkitanoo kaaƴe mawɗe tawa yimɓe heewɓe mbaawaa ɗum ɗakkitde, tawa o ɗakkiti ɗum ko e dow haayre. Waɗi sahaa gooto o yalti omo yahnoo e weeyo tan, haa o yiiyi yeeso makko debbo pattamlamo, moƴƴo mbaadi ina yeeso mum ndammiri ina ayna ndi, o haawaa no feewi. O ɓadtii ɗum o naamndii innde mum, debbo oo wiyi mo mbiyetee mi ko Faynusatu, ɓiyum Ekliil gooto e ɓiɓɓe qaabil ɓiiy Aadam, o wiyi oon: aɗa kilifa ? Debbo oo wiyi mo: alaa. o wiyi ɗum: wonndi tan ko aɗa famɗi duuɓi so a timminii duuɓi dewgal ma mi reseteno, e ngaan saanga ɓiɗɗo debbo oo ina yahraa e duuɓi teemedde ɗiɗi e noogaas (220). Dewbo oo wiyi mo: so aɗa yiɗi ƴamde mi fokkit yah to baabam ƴamaa-mi to makko. Ndeen Laamaka nanii ɗuum tan, fokkiti yahi to baaba mum Faynusatu, nde o yettii o haali sokla makko, ɓe nanondiri oon hokki mo Faynusatu, ko ɗum woni ɓe kumanaa. Nde laamaka e debbo mum mbirnodii, debbo oo saawani mo ɓiɗɗo gorko, nde jibini ɓiɗɗo gorko oo, o inniri ɗum Yaskuru ina wiyee kadi Abdul Gaffaaru, ko oon woni Nuuhu. Hono Wahaab bun man mbahi wiyi: nde dumunna jibingol debbo oo yonti, o yalti nokku oo, o yaaɓani to kaaƴe mawɗe ngoɗɗaani ɗoon no feewi eɗe mbaɗi gasɗe tawi ko luurooji mawɗi. Nde o yettii haayre ndee ina waɗi luuro, o naati e nder luuro ngoo ngam hulde laamɗo nokku oo hoto tinde ɗuum, ngam oon ɗoon laamɗo Geno wuurti ɗum tan ko e warde sukaaɓe, haa teeŋti e sukaaɓe worɓe. Ndeen o jibinii ɓiɗɗo oo to nder luuro too, o yiɗi woppude ɗoon ngam ruttaade to galle maɓɓe, o woppi ɗoon tiggu oo, o ummii omo yaha, o ruŋtii tan, tiggu o hiiwtii bojji. O yeeƴii keeci makko, tiggu oo noddi mo, wiyi mo : aan neene, oto hulan am ngam oon tagɗo mi ko oon reenata-mi. Nde yumma oo nani ɗuum tan, ɓernde mum hecciɗi, o ruttitii ngam ɗaminaade njoorto. O waali ɗoon e nder haayre ndee, caggal ɗuum, o woppi ɗoon tiggu oo. E nder ɗeen ɗoon balɗe capanɗe nay ndeke laamɗo guurtaaɗo e warde sukaaɓe oo maayii. Maleykaaji ƴetti ɓiɗɗo oo njoƴƴinoyi ɗum nder suudu yummum. Fooyre wonnoonde e tiinde baaba makko nde eggi faati e makko. Kanko Abdul Ghaffaar ko kanko woni Nuuhu (mo jam e kisal ngoni e mum), caggal ɗuum yumma oo ummanii nehde mo, nehdi moƴƴiri, haa o mawni nde o fuɗɗii janngude labbaagu, o yonndikinii heen, o wonii kadi gaynaako, ngam omo aynanannoo kooreeji makko sardi ina njoɓa mo. O wonii e kaan ngonka dumunna juutɗo sanne, ko adii baaba makko Laamaka ina sankoo. Caggal nde oon sankii o lomtii ɗum, o roni ko o tawnoo ina huutoroo kala.
Ko ɗoo nguurndam Laamaka baaba mum Nuuhu haaɗi.
Jibril Muusaa Joop


c: text/html

text:
« Mooftee kaalis mon ! » ko ɗuum woni ko Paul Kagame, hooreejo leydi Ruwanndaa, wiyi ñamlooɓe kaalisaaji. Ina gasa heewɓe mbiya « oo hooreejo leydi koy ko cuusɗo reedu » walla « oo hooreejo leydi koy ko cuusɗo gacce ! ». Waɗi noon, gila leyɗe Afrik keɓi ndimaagu mum en, ɗe nguuri tan ko e ñamaale, hay Ruwanndaa e hoore mum. Fotde 40% ɓeto kaalis (bidsee) Ruwanndaa ko ñamaale. Kono hol leydi e winndere ndee ndi ñamlotaako ? So ƴeewdaama e dañal leydi kala, Japon e Farayse e Amerik ina njeyaa e leyɗe ɓurɗe roondaade ñamaale…
Ndeke Kagame ƴeewretaake ɗuum. Kono hol ko tagi mo wiyde noon ? Waɗi mo wiyde noon ko waasde goongɗinde leyɗe mawɗe ɗee, haa arti noon e Farayse e Belsik. Ɗee leyɗe ɗiɗi ina njooɓtoraa “wallitde warhoore baɗnooɗo Ruwanndaa oo”. Yanti heen leydi ndii ina seedtanaa ƴellitaare faggudu, tee Kagame ƴettii toon kuule maantinɗe, ko wayi no ittude Farayse e waɗtude jannginde Engele e duɗe leydi mum.
Ko wonaa ɗuum, eɗen njenanaa so ɓe mooftii kaalisaaji maɓɓe, en tinataa. Waɗi noon, ko leyɗe men ɗee ɓami ñamlaade koo fof en njiyaani nafoore mum. So en mbelaama mbiyen alaa ko ɗiin kaalisaaji alaa ko nafata so wonaa hebbinde jeybaaji ardiiɓe, kono fus nafaani ɓesnguuji men. Ndeke, Kagame halii goonga.

robotstxt: allowed

filter: keep


text:
Sabu men yenaneede muuyooji ngonaa gooti, ko ɗuum saabii alaa ko mbiyaten heen tan ŋaddet, ko ɗum ɓuri moƴƴude. Sabu neɗɗo fof, ko welata ɗum koo, won mo mettata. Woɗɓe kadi, ko huɓɓinta ɓernɗe mumen koo, ko ɗuum weltinta hoɗdiiɓe mum en. Ɗum fof e wayde noon, en ɓooyii woytaade wonde hannde, so yannge, so innde, alaa ko nanatee heen e welnere so wonaa ko naalankooɓe leƴƴi goɗɗi njimi walla koɗi. Tee eɗen ganndi, naalakaagal jeyaa ko e daabaaji pinal. Firti ko pinal ene rewra e naalankaagal ngam loowaade e hakkillaaji.
Kono tan, ellee mbege oo ko jirliiɗo. E ko teskaa, jooni, kala baɗoowo yange walla innde, heewi ko noddude naalankooɓe yoo ngar njimana ɗum walla ngamana ɗum. Nafooje ɗiɗi ene mbaawi dañeede ɗoon :
• adannde ndee ko ɓeydaade ɓadtinde e anndinde naalankooɓe ɓee leñol mum en e pinal mum en ;
• ɗiɗmere ndee ko ustude ko kuutorto-ɗen jimɗi, gaaci e ngamri leƴƴi goɗɗɗi koo.
No mbiyno-ɗen naane nii, oon, geɗel heen fof wayi ko no laɓi nii. Bannge welat bannge metta. Ndeen, so neɗɗo wiyaama ko naalanke tan nanngirtee ko huywere. Nde aduna ɓosi, naalankooɓe mbaɗti faarnoreede, kala ɗo ndarii yeeɓeede, ɗo ngari fof kadi boombi e diwɓe ɓas-ɓasta ngam yiɗde e mum en takkaade. Waɗti, gooto fof ene faarnoroo fotodaade e joom mum. Firti ko naalankaagal ko yawanoo adan, seyfitaa, hannde, waɗtii faarnoreede. Nde tawnoo wontii gollal, walla mbiyen ngesa nguurduba. Kono tan kadi, won ko naatti heen, no ko willata laacel no hebeebee ene waɗa rajju-rajju, no cakaleeje naatirnoo e ngesa Sammba Naanaa Banaanaa haa wulli wiyi yo noddane koreeji mum.
Ko naatti heen koo, ko kirondiral, gañanondiral, heppere dañal e pamaraagal gacce haa, hannde, naalankooɓe men arɓe e dammbordu wala innde fof, mbayata tan ko no powbi keyɗuɗi janɗi e jiiba ngaari kooba.
Sabu gooto fof yiɗde ɓurde juureede e woɗɓe ɓee, naalankooɓe men mbaɗti ko fooɗondirde mikorooji, dukdude, ƴattondirde haa nii e ɓoorondirde wutteeji. Ɗuum fof kadi, koko aldaa e gacce arɓe heɗaade, arɓe duwaade yoo Alla feewnu e arɓe hollude ñaantule mum en ɗe cikkata, alaa paɗɗuɗe ɗum en. Mbele ene yooɗi, naalankooɓe daraade e dammbordu, ene mbaɗda ko miin alaa ko miin, yaltu hankadi a gasnii juurle, alaa mi yaltaani, ko njiɗ-ɗaa heen fof mboɗo yiɗi heen ko ɓuri ɗum?
Waɗde kay, naalankaagal ko yimɓe njawinoo hanki, haa aduna juuti mbaɗti faarnoraade, hannde nana ɓoornee wutte mo wonaa jooɗɗo, wutte gacce, wutte koyeera. Sabu potnooɗo bateede, so waɗtii waɗdude e yelotooɓe "ko miin ɓuri", mbiyaten tan ko nayi njardii laaceeje.
Waɗde wiyooɓe hannde ndaranii ko sinkude pinal fulɓe ɓee, so tawii ko goonga e mum en, yoo ɓe mbaɗ no Hammaa Yeroowel waɗnoo nii, so waɗde mut juppet ngam yiilaade dannga yummum njoolinooka kaa, ɗo baabooy Gellaay wiyata tufnde Hamanaaɓe, ɗo nayi tellotanooka, baali njolataano, laana waalataano.
Noppi nanooji ɗii noon, puɗata ko e hoyre hisnde. Jiɗɗo faamde oo maa faam, mo faamataa walla yiɗaa faamde oo willa junngo, ɓeyda heen "kaa ko puuyka !"
Malal Sammba Guise


text:
Kaɓirɗe Al Hajji Umar Taal keewɗe, njiytaama
Kaɓirɗe Al Hajji Umar Taal keewɗe, njiytaama
Ceerno Madaani Muntagaa Taal ɓooyii ngolɗoo laawol to Farayse, sibu o waɗii toon ko ina wona lebbi ɗiɗi jooni. E nder heen o waɗii njilluuji e jokkondire keewɗe sanne. O jokkondirii e almudɓe makko e woɗɓe, haa arti noon e hoohooɓe diine e politik leydi Farayse. O yilliima kadi gure Farayse keewɗe. O yahii haa Belsik e Espaañ.
Gila Ceerno Madaani jooɗtii e joɗnde Baaba mum, hono Ceerno Muntagaa Taal, caggal nde sankii ñalnde 12 saawiyee 2007 ina yahra e duuɓi 93, ko ngol woni go’o ko o ɗannanii Farayse. Ngalɗoo ɗanngal kadi, haa hannde, ko yiɗde jokkude golle jeeyngal e guurtingol ɓure ɗe Sheek Umar Al Fuutiyyu ɗaldi en, ɗe Ceerno Muntagaa fuɗɗinoo, nde yillinoo Farayse e hitaande 1994.
E oon sahaa, laamu Farayse jaɓiino tottitde mo defterdu (binndaaɗe) Al Hajji Umar Al Fuutiyyu Taal (1797-1864), fotde 518 defte binndiraaɗe junngo, maraaɗe e ko anndiraa mikroofilm (leppi tokoosi).
Hitaande rewi heen, ɓe njaɓi artirande mo gooski Abdullaay Taal, ɓiy Ahmadu Seeku. Abdullay Taal, keɓtunooɗo kaɓirgal e juuɗe añɓe ngam haɓtaade konu koloñaal kolonel Luwi Arsinaar, nde njani e wuro e Seegu e hitaande 1890. Oon saanga omo yahra e duuɓi 10 fat. Ko ndeen Arsinaar dahi mo, nawi mo Faryse, nehi mo, naatni mo konu, ha o woni Lietnaa. Kaŋko woni afriknaajo gidiiɗo naatde ekkol militeer lolluɗo biyeteeɗo Saint Cyr. Eɗen ciftora, e oon sahaa, o waɗananooma teddungal koninkaagu mawngal to nokku ina wiyee « invalides » e tawtoregol François Léotard gonnooɗo Kalifu ndeenka leydi Farayse e oon sahaa. Farayse hasi ko laana ndiwoowa konu, jolni heen fotde ofiseeji 10 toowɗi ngam artirde gooski Abdullaay Taal haa Ndakaaru, hade mum ɓennineede to Segu, ɗo o lelii e ooɗoo sahaa.
Laamu Farayse jaɓiino kadi luɓde, e hitaande 1997, Ceerno Muntagaa Taal silaama Seek Al Hajji Umar Al Fuutiyyu. Kaan silaama hollitaama e wejo mawningol duuɓi 200 jibinegol Seek Umar.
Ina jeyaa e sababuuji ɗanngal Ceerno Madaani Taal hannde ngal to Farayse, tiiɗtinde golle baaba makko fuɗɗunoo, haa arti noon heɓde yamre limnaande binndaaɗe Al Hajji Umar (mikroofilm ƴeeŋii). Ɗuum, so dañaama, maa wallit no feewi cargol golle oo ganndo.
Ina jeyanoo e ngoƴaaji Ceerno kadi, seedaade geɗe ɗe Al Hajji Umar walla ko iwi e mum mooftanooɗe e miiseeji Farayse. Nii woni, o waawii yiytude, ɗo miisee daartol tago ɗo Havre ɗoo, geɗe maantinɗe bayɗe no tabalde laamorde Sayku Umar. Ko kayre jaaynatnoo kala ko kewi. Ɓe tawii ɗoon kadi petelaaji e kaɓirɗe mbaɗɗu (puccu) keewɗe. Ina heen kadi ñawndorɗe e geɗe suufiyaagal e sirruuji Alla keewɗi, makatuume keewɗe, kam e caawli goɗɗi ɗi anndaaka ko woni e mum en tawo. Geɗe ɗe memtaaki hay dara, no ɗe ngardunoo ko noon ɗe ngoori haa hannde, ɗe meeɗaa udditeede.
Ɗum noon ko ngalu keewngu faayiida yiytaa toon. Ñalnde aljumaa 29 sulyee ndee, boowal galle meeri Havre wonti ko nokku wejo, sibu ko ina tolnoo e 900 haa 1200 almudde Seek Umar, ummoriiɓe e jookli Farayse kala e leyɗe catiiɗe ɗum, ngarii ɗoon yeeɓde huunde e ngalu Umaral Fuutiyyu ɗaldi en, ngu nganndu-ɗaa ko ngol woni go’o ko ina yaltinee miisee daartol tago Havre.
Ina ɗaminaa maa ɗee geɗe ndokkite joom mum en, walla ɓe luɓee ɗe, e daawal juutngal. Ceerno Madaani Taal yeewtidii ɗum e hoohooɓe laamu Farayse ñalnde bismaa to Elysée ndee. Ardiiɓe leydi Farayse njaɓii ɗuum, heddii ko anndude no ɗum wonirta e no ɗum siynirtee, gila e jolngo majjum haa e gaddaade kisal majjum e sarɗiiji mooftugol majjum mbele ina hisa, waasa majjude walla memtaade. Ɗuum noon, alaa e sago laamu Senegaal e Mali walla nii Dental Afrik e pelle Farayseyaagu e Unesco walla yimɓe heeriiɓe toppitiiɓe geɗe bayɗe noon, naata heen. Waɗi noon ko geɗe ɗee ko kimmuɗe no feewi, sibu ɗe toɗɗii ko nguurndam oo Ceerno mawɗo, ɗe kollitta ko waalaare mawnde e daartol Afrik. Sibu eɗe kollita wonde Sayku Umaar, gaa gaa wonnoode ɗum waliyyu Alla laaɓtuɗo, ko koohoowo politik, ko koninke mawɗo, jeddi ngalaa heen ! Nde o daranii jihaadi ngam sarde, saaka Lislaam ndee, omo dartoo, omo haɓa e konuuji koloñaal ndee, o haɓaama e becce ɗiɗi. Ɗuum haɗaani laamu makko laataade. Nii woni o lelnii ɗoo ngooroondi naatnaatondiral hakkunde leyɗe Afrik, o walliti no feewi, e nder njilluuji makko e mbaɗti hormaade ɗum.
Satiiɓe Ceerno Madaani Taal mbeltiima no feewi e darnde teskinnde nde Nicolas NORMAND, ammbasadeer Farayse to Senegaal, darii heen ndee, newnunde denndanngal geɗe ɗee, gila e ɗanngal ngal haa e ko heddii koo fof. Ko noon kadi ɓe mbeltorii e ko laamu Senegaal neldi sete timmuɗo ummoraade Ndakaaru, yanti e wonannooɓe ɗum toon ɓee, ngam arde tawtoreede kewu ñalawma 29 sulyee oo, baɗnooɗo to Havre, ɗo geɗe Umaral Fuutiyyu kollitaa yimɓe laawol gadanol.
E ngoon yeeso haa hannde, Ceerno Madaani, e wondude e ɓiy yumma mum Makki Taal, njiyndirii e sete paayodinɗo jagge toowɗe. Ɓeen kollitii yiɗde mum en jeytoreede e wiɗtooji e ɓamtugol e caaktugol golle Al Hajji Umar Al Fuutiyyu Taal. Caggal nde Kiliifa oo rokki ɓe duwaawu, ɓe nanondirii hawritde ñalnde 27 ut 2011 to nokku ina wiyee Cergy Pontoise, ngam yuɓɓinde e fuɗɗaade golle. Ina jeyaa e ɓeen, biyeteeɗo Mammadu Deh (jeyɗo sabaabu ko yiytaa koo) e Mammadu Lih mo darnde mum seedtini e juɓɓingol kewu 29 sulyee oo, e Sammba Arɗo Soh e Biraan Wan e woɗɓe heewɓe.
Ceerno Madaani Taal e sete ɗoftunooɗo ɗum oo, potnoo artude Senegaal ko ñalnde talaata 9 ut 2011, caggal nguu njillu lebbi ɗiɗi to Pari.
Seek Umar Jah, jaaynoowo free lance
Fulo : Bookara Aamadu Bah
Kelmeendi
- Yamre limnaande : Yamre naatnaande e ordinateer, woni « version numérisée »
- Naatnaatondiral : intégration
- Farayseyaagu : Francophonie
- Elysée : Galle Hooreejo leydi Farayse
- Miseyoom : muséums (nokku mooftirɗo geɗe gannde tago)
- Mikroofilm, (lefol tokñillol) ina waawi wonde mooftirde binndaaɗe (kelle defte, binndaaɗe ñaawoore walla hiisa, walla nate karallaagal). Ɗum jogii ko mbaydi lefol foto piilingol no mbeɗu nii. So tawii ko mikroofilm ɓaleeri e ndaneeri, omo waawi mooftude kabaruuji fotde duuɓi teemedde keewɗi. So tawii noon ko mo noordi oo, oon so mooftaaka e nder niɓɓere e ɓuuɓol, heewaani juutde balɗe.


text:
Renndo: alhaali ɓeydagol coggeeli e nder luumooji walla jeereeji Afrik
Saakitaama ñannde :
Hannde e alkalisa, ñannde 22 lewru 7ɓuru 2021 ka yewtere men On Tottaama Konngol, on feññinani men miijooji mon e alhaali ɓeydagol coggeeli ñamri e nder luumooji goɗɗi leyɗe Afrik.Ko woni wonnde sabu ngol ɓeydagol coggeeli ñamri walla nguureeji ɗii e oo ɗoo saha? Ko honno ɓeynguureeji waasuɗi ɗii woni wuurirde ɗee caɗeele.
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
21 Colte:Ñalgu Winndere Ɗemngal Neeniwal
E nder batu mum jooɗinoongu e lewru jolal (novembre) 1999, UNESCO (Fedde Ngootaagu Dowlaaji ngam Nehdi, Ganndal e Pinal) nanondirii e waɗtude 21 colte Ñalngu Winndere Ɗemngal Neeniwal. Tuggude he hitaande 2000 ñalngu ngu ene mawninee e nder leyɗeele aduna ɗe kala. Fayndaare UNESCO ko hirjinde e paamgol darnde ɗemngal e nder pinal aadee.Ɗemngal ko kuwtorgal ɓurngal doolnude e hatojineede ngam deengol donaaɗi e ƴellitgol pinal aade. Kuwtorogol ɗemngal neeniwal ngam nehde sukaaɓe leñol e ƴellitde ganndal ko jojjannde kala leñol.
Iwdi 21 Colte
Hayso tawii ko e hitaande ujunnaaje ɗiɗi, 21 Colte wonti ñalgu winndereyankeewu ne, e ngu mawnintenoo to leydi Bangladesh gila e hitaande 1957, ngam siftorde tato e almuudɓe maɓɓe jaaɓi-haaɗtirde ɓe polis Pakistan fellunoo e oon ñalawma taw ene mbaɗa seppo ngam naamnaade keɓtinegol ɗemngal Bengal e ɓaɗtugol ɗum ɗemngal lawakeewal (langue officielle). E nder teemedannde sappo e jeenaɓere (t.19ɓere) ko adii nde leyɗeele ganndiraaɗe hannde Pakistan e Bangladesh ɗe ceertata e leydi Indo, mawɓe juulɓe ɓe e annduɓe mum en ene ndaraninoo ƴellitgol ɗemngal Urdu e haɓanaade yoo ngal wontu ɗemngal kuwtorgal hakkude juulɓe Indo, kono juulɓe haalooɓe ɗemngal Bengal en ɓe wonaa noon njiyri. Ɓe kolliri hayso e ɓe njiɗi ngootaagu juulɓe Indo ne, ɓe ngonaa jaɓooɓe woppude neeniwal maɓɓe ene maaya. Annduɓe maɓɓe ko wayno Khan Bahadur (1873-1965) e dewbo biyeteeɗo Rouqui (Rugiya) Sakhwat Hussain (1880- 1932) cuɓii kanum en winndude e ɗemngal Bengal. Ko ndeen dillere saabi jibineede fedde maɓɓe wiyeteende Muslim Shahittya Shamaj walla Muslim Literary Society e ɗemngal Engele. Fedde ndee waɗi mooɓondiral mum gadanal ñalnde 27 e 28 lewru Colte hitaande 1927.E nder mooɓondiral he annduɓe ɓe caakti heen wallifooji e jaribooji baɗanooɗi ngam hollirde ɗemngal Bengal ene waawi won’de ɗemngal janngirngal e kuwtorogal e kala fannu nguurndam.
E hitaande 1947, Pakistan seerti e Indo, heɓi hoore mum kono diiwaanuji ɗiɗi ɗi, Fuɗnaange Pakistan (Bangladesh) e Hiirnaange Pakistan ndonki faamondirde sabu caɗeele pinal e ɗemngal. E hitaande 1948 laamu Pakistan feeñini kuwgal biyngal ko ɗemngal Urdu tan gootal woni lawakeewal leydi Pakistan. Yimɓe Fuɗnaange Pakistan, ɓe keeweendi mum en ko ɗemngal Bengal kaalata, calii ngaal kuwgal. Ɗuum jibini dillere mawnde e nder leydi he. Laamu ngu haɗi kala seppo walla dente-dingaral. Almudɓe Duɗal Jaaɓi-haaɗtirde Dhaka e dawrugolyankooɓe Fuɗnaange Pakistan caalii ɗowtaade ndeen haɗde ɓe njuɓɓini seppo ñalnde 21 Colte 1952. Laamu nguu ne, neldi soldateeɓe e alkateeɓe njani e maɓɓe, pelliɓe, mbari e maɓɓe almudɓe tato. Dillere ndee ɓeydii mawnude haa sari e nder leydi hee kala. Fotde duuɓi keewɗi ndeen dillere ɗemɗeyankeere ene jaali e nder leydi he haa e 1956 laamu Pakistan jaɓi heɓtinde ɗemngal Bengala e waɗtude ɗum lawakeewal. Kono ndeen uure sellaani sabu ko kanum rewi haa e hitaande 1971 Fuɗnaage Pakistan heɓi ndimaagu mum wonti leydi, wiyaa Bangladesh. Gila e ndeen hitaande 1952, kala nde 21 Colt arti, e ɓe mawninatnoo ɗum kadi ɓe inniri ɗum ñalawma neeniwal.


text:
2
Fii Golle Puulusa ɗen e hakkunde ɓe Tesalonii ɓen
1 Hiɗon andi onon tigi, yo musiɓɓe, ardu amen ndun ka mon wonaali meerenteeru. 2 Kono ɓawto men tampude, men tampinee e ndee saare wi'eteende Filipii, wano andirɗon non, men ƴetti hoolaare e Alla men on fii feɲɲinangol on Kibaaru Moƴƴo Alla on e nder tippiro mawngo. 3 E hoore ɗun, waajuuji amen ɗin hinaa e palji iwri, maa e anniyeeji bonɗi, maa e ƴoyre, 4 kono ɓay Alla tawii meɗen foddi e halfineede Kibaaru Moƴƴo on, ko ɗun waɗi si men yewtirtaa no welirta yimɓe ɓen, kono ko no welirta Alla, on ndarndotooɗo ɓerɗe amen ɗen. 5 E hoore ɗun, hiɗon andi men ɗayniraali on mantirgol konguɗi, miile kadi ardaaki men, Alla ko seedee e ɗun. 6 E men ɗaɓɓaali kadi yo yimɓe ɓen teddin men, woni onon, woni heddiiɓe ɓen. 7 Hay si men waawayno hollude on mbawdi sabu ko men *sahaabaaɓe *Almasiihu on, men waɗaali ɗun. Kono fewndo men wondi e mon, men holli on newaare, wano neene dankorta ɓiɓɓe mun. 8 E nder giggol ngol men joganii on ngol, meɗen yiɗunoo yeɗugol on Kibaaru Moƴƴo Alla on, kono kadi ngurndan amen ɗan tigi, hakkee ko men yiɗi on. 9 Onon on anditii, yo musiɓɓe, golle amen ɗen e yangi amen kin fewndo men feɲɲinannoo on Kibaaru Moƴƴo Alla on, men gollirno jemma e ɲalorma, fii wota men wonan hay gooto e mon dongal.
10 Ko on seedee, Alla kadi ko seedee, men wonirno e noone laaɓuɗo e no feewiri e no felnoraa telen-ma mon, onon gomɗinɓe ɓen. 11 Hiɗon andi kadi men woniranno kala e mon wano baaba woniranta fayɓe mun. 12 Men waajino on, men wakkilini on, men jeeji on yo on wuurir noone no welirta Alla, on Nodduɗo on ka *laamateeri mun e ka mangu mun.
13 E hino ko men duumori e jarnugol Alla kon: e nder jaɓugol mon daaluyee mo men feɲɲinannoo on on, on jaɓiraano mo wa iwruɗo e neɗɗanke, kono on jaɓirno mo wa daaluyee Alla, no o woniri haqiiqa non, ko on daaluyee woni gollude e mon onon gomɗinɓe ɓen. 14 On ɓanginno ɗun, yo musiɓɓe, e nder ɲembugol mon *mofte Alla wonɗe ka diiwal Yahuuda ɗen, ɗe tawata ko Iisaa Almasiihu on jeyi, ko fii onon kadi on tampuno e juuɗe ɲokondooɓe mon ɓen sifa tampereeji ɗi *Yahuudiyankeeɓe ɓen tampinnoo ɗen mofte ɗin. 15 Ko ɓen wari Iisaa Joomi on, wari annabaaɓe ɓen, cukkii men, ɗun ko ɓen ɓe welataa Alla, wonɓe ayɓe yimɓe ɓen fow. 16 Hiɓe fanni men yewtugol ɓe wonaa Yahuudiyanke ɓen fii wota ɓen dande, ko nii ɓe jokkiri hebbingol junuubaaji maɓɓe ɗin. Kono tikkere Alla nden sakkitori nangugol ɓe.
Fii no Puulusa Nuliri Timotee
17 Menen, telen-ma amen yo musiɓɓe, e nder ko men seedunoo e mon kon e nder saa'ihun e ɓandu, kono hinaa e ɓernde, hakkee ko men marnoo faale tiiɗuɗo fii yi'itugol on, men etino fii ɗun fota. 18 Ko ɗun waɗi si men faalano yahude ka mon, tentinii min Puulusa, mi etino ɗun ɓuri nde wootere. Kono Ibuliisa hanni men. 19 E hara hinaa onon woni tama'u amen on e weltaare amen nden e *meetelol darja amen on yeeso Iisaa Joomi men on ɲande ardu makko ndun? 20 Hiiyii, ko onon woni darja amen on e weltaare amen nden!


text:
Yebre hakkilanta shaanu pijirle doggudu nder Lesdi Naajeeriya (AFN), wi subtan fijoobe fijirde nden tippungel do dum tammi wadeeki haa fattude yaba nder Gasol Lagos.
Kastaabe fijoobe fijirde nden do tuume mooban haa Jihawol Lagos 28 yaaki 29 lewru April do ngam fijirde doggudu.
Nder jawaabu Seketeriijo yebre nden AFN, Prince Adisa Adeniyi Beyioku, wi fijirde nden nde tammi wadeeki do musamman ngam subta kastaabe sanne ngan be dogga duggudu dum tammi wadeeki jee kawte Lesde Afrika fuu nder Lewru June 8 yaa 12 maaru.
Beyioku wi fijoobe fijirde doggudu nder Jihaaji Naajeeriya fu mooba haa Lagos dooko nyannde Alarba.
Sadiq Alfa.


text:
Ngam teskinde ñalawma ɗawaaɓe e nder leydi Muritani, Fedde Nanondiral ngam Cukaaku (Association Entente pour la Jeunesse), yuɓɓinii lappol safaara ñalnde 28 e 29 lewru suwee 2013 feewde wuro Beelinaaɓe, 5km hade maa yettaade Kayhayɗi. Lappol ngol ummorii ko e nokkuuji ɗiɗi : Nuwaasoot, e Kayhayɗi.
Ngam teskinde ñalawma ɗawaaɓe e nder leydi Muritani, Fedde Nanondiral ngam Cukaaku (Association Entente pour la Jeunesse), yuɓɓinii lappol safaara ñalnde 28 e 29 lewru suwee 2013 feewde wuro Beelinaaɓe, 5km hade maa yettaade Kayhayɗi. Lappol ngol ummorii ko e nokkuuji ɗiɗi : Nuwaasoot, e Kayhayɗi.
Ngol renndini ko fanniyankooɓe gite, haralleeɓe rafiiji kuuɓtidinɗi, yahruɓe to bannge ñabbuuji rewɓe, ɗanninooɓe humpitiiɓe kaddingol cukalon ngoron haa e safrooɓe ñiiƴe.
Faandaare lappol ngol ko wallitde ɗawaaɓe (terɗe e hakkille) diiwaan Hirnaange Boosoya oo to bannge safaara, comci e tiiɗtingol ɓerɗe e hakkillaaji.
E nder balɗe ɗee ɗiɗi, ko jiidaa e 48 ɗawaaɓe diiwaan oo e ɓesnguuji mum en, fotde yimɓe 526, mawɓe e sukaaɓe, rewɓe e worɓe, ndañii safraade e tawtoreede hilifaaɓe diine e aada. Jagge laamu nokku oo noon ndañaani tawtoreede sabu njillu gooto e hilifaaɓe leydi ndii e nder diiwaan Gorgol.
Hooreejo ɗawaaɓe ɓee, hono Ɗaahiiru Maamuudu Sih, ƴettii toon konngol, o siftini “ko e ngolɗoo laawol, min meeɗi siftoreede wonde emin ngoodi. Ko e ngolɗoo, min meeɗi nande haala ɗawaaɓe ena haalee alaa ko haali dañde ballal bayngal hono nii. Adan, ko min nefetenooɓe walla hersirtenooɓe so wonaa e ɓurnooɓe ɓadtaade min to bannge enɗam walla giɗgol tabitngol. Kono hannde, min nganndii yimɓe fof ngonaa gootum walla hakkillaaji e ɓerɗe potaani. Yo Alla rokku on diwnude e dakmitaade e ɓesnguuji mon caggal balɗe juutɗe, malu, arsuko e yaajeende.
Minen kay, no on njawraani min nii, min njawaani koye amen, mi kersiraani kadi e no Alla tagiri min nii. Min mbaɗii fedde Ɗawaaɓe Hirnaange Boosoya, emin njogii toɓɓaaɗe keewɗe kono emin katojini e ballal mon nde tawnoo neɗɗo hollata mehri mum ko liyantooɗo ɗum. Emin cokli ballal haa teeŋti noon to bannge kaayitaaji keptinirɗi fedde amen ndee”.
Golle lappol ngol njoofi ko ñalnde 29 heewde 13w 15. Ɗe njoofiri ko e dokkirgol comci. Yoga e yimɓe lappol ngol kirndi, payti nokkuuji mumen golle.
Mbiyen lappol safrooɓe to Beelinaaɓe waɗii faayidaaji keewɗi sanne. Hay so ngonnoo sabaabu maggol ko ɗawaaɓe Hirnaange Boosoya, yimɓe diiwaan oo fof naftoriima ngol. Ngol wonii kadi sabaabu ganndondiral e paggondiral hakkunde yimɓe ɓe meeɗaano yiyondirde saka anndondirde.
Njaay Saydu Aamadu


text:
E hitaande 2012, ñalnde 1 e ñalnde 2 lewru jolal, ɓesngu Bagodin e kuuɓal, Harlaw, Dekle e Maalum bisminooma Baaba Maal e Daande Leñol e nder wuro Bagodin, teddini ɗumen teddungal ɓooytowal daarteede.
Hikka kadi, e ndeeɗoo hitaande 2014, Fedde Haɓɓere Giɗli Rewɓe Bagodin e gardagol Mayram Saawo mbaɗdii e Alhajji Baaba Baydi Maal kirɗeeli ɗiɗi pinal pattamlami, ñalnde alkamisa 10 e ñalnde aljumaa 11 lewru abriil to Buluŋŋe (la Case) e nder Nuwaasot, laamorgo dowla Muritani.
Jammaaji ɗiɗi ɗii fof ko maa nokku oo heewi haa won e yimɓe ndonkiti jooɗorɗe, mbaɗtindi e darnde haa hiirde fusi. Baaba Maal, Maysuur Diine Gawlo Sek, Mamma Abuu Gay e Baru Sal mbeltinirii Bagodinnaaɓe e jamaanu ngarnoongu nguu njimri mbelndi e ngamri njooɗndi e koɗli belɗi e buubaaji jirwuɗi.
Ñalnde aljumaa 11 ndee, Fedde ndee yuɓɓini yeewtere jaaynde (conférence de Presse) to Otel mo ɓe mbiyata Tufeyla e tawtoreede Baaba Maal e jaayndiyankooɓe tele, rajooji e jaayɗe jaambureeje. Ngarani Fedde Haɓɓere Giɗli Rewɓe Bagodin ko Mayram Saawo, hooreejo fedde ndee, Kummba Bookar Bah, kalfinaaɗo kumpital e Jeynaba Kelli, cukko hooreejo Fedde ndee. Resndaa njuɓɓudi yeewtere ndee ko Mammadu Demmba Sih.
Caggal ngardiindi gorko Abdalla, ko Mayram Saawo hurmbiti yeewtere ndee. E wiyde makko: « Emin ngondi e weltaare mawnde e addude min Alhajji Baaba Maal sabu neɗɗaagal mum e yiɗde mum e leñol. Ena laaɓi ooɗoo fartaŋŋe wonaa doole amen min keɓri mo. Ko kanko newnani min haa min ndañi yettaade mo. Ko goonga, emin njiɗi kaalis no feewi, kono min mbismorii mo ko haa o walla min waɗde eeraango e dañande min tekkere moƴƴere ngam donngal min ndoondii ngal waawa yettoyaade e kisal. Fedde amen ndee hannde ko 50 ɓiɗɗo debbo, wuurɓe e doole mumen e golle ceertuɗe. Nde daranii ko haɓde e caɗeele debbo teeŋtuɗe gila e dewle waawnere, dewle doƴɗe, kaddingol sukaaɓe rewɓe, hiiseende worɓe e dow rewɓe mumen, baasal, ñawu haa e humambinnaagu, ekn. Emin kestiɗina amen njettoor feewde e Baaba. No min njettirta kadi onon arɓe ɓee, gila e jaayndiyankooɓe, pelle pinal haa e yimɓe teelɗuɓe. On njaaraama ».
Nde konngol arti e Alhajji Baaba Maal, haali ko e ɗemngal farayse. O yetti, o jaari Fedde Haɓɓere Giɗli jaaroore teeŋtunde sabu faamde gila law ko woni darnde mum en e nder sahaa mum en, tawi kadi kuccini ɓesnoore ndee ko e renndo ngoo.
O holliri no weltaare makko fotiri e Muritaninaaɓe. Goonga nii ko Senegaal o innitortoo kono yo yimɓe ɓee nganndu ko Muritaninaaɓe mbaɗi mo teettee haa ɗo o wonani hannde Alla ɗoo. Nde ɗum ɓenni, o holliti jamaanu nguu wonde renndo, ko ngo waawi wonde fof, ngo waawataa ɓamtaade e yahrude yeeso tawi wonaa ɓiɓɓe mum ndadii, ɓamti ɗum. Renndo, ko ngo waawi wonde fof, ngo waawataa ɓamtaade e yahrude yeeso tawi ena ɗawi rewɓe e sukaaɓe fotde mumen. O sakkitorii ko eeraango nde worɓe ɓee mballata rewɓe e sukaaɓe e jaŋde e geɗe faggudu mbele ena ɓamtoo caggal nde o holliti teddungal ngal o rokkaa e kawgel fuku garowel to Beresiil e eɓɓoore Galle Pinal Fuuta mo o anniyii waɗde to Giyaa e nder diiwaan Podoor Senegaal.
Njaay Saydu Aamadu


text:
Sifaa no binnditagol yimɓe ngam keɓgol kaayitaaji keɓtinirɗi tuugiiɗi e ɓetonguurki (biométrie) waɗirtee nii, ina faayni mi. Ina saɗi e men jogorɗo daɗde e tame sarɗiiji lelnaaɗi ngam seerndude Muritaninaaɓe e lasli e ndoomndoomki leƴƴi tumarankooji.
Halfinaaɓe etaa siwil, e gardagol Juɓɓinoowo Gardiiɗo Kuftodinɗo hono Mrabih ciftinii ɗum yontere ɓennunde ndee e tele, wondude e pellital ŋeerngal : sahaa raddo arani en yontii, tee maa ƴiiƴam siiwoo ! So tawii gooto e jiknaaɓe maa ko arani walla so tawii yeeso maa welaani terɗe goomuuji binndittooɗi ɗii, so tawii a anndaa Bah Siley walla Maggat, e yeru, alaa fof ɗo ndewataa haa mbinndito-ɗaa.
Goomuuji binnditagol ɗii ina ceeɓi haa ko iwdi maa, tuggude baaba Aadama, so waɗii sikke ɓurɗo famɗude, a winndittaako.
Caggal lebbi ɗiɗi golle, so welii on, ƴeewto-ɗen hol ɓiɗɓe leydi mbaas-ɗen (haa cay ?) e hol ɓe njogor-ɗen waasde e ngalɗoo daawal kesal udditangal ngam keɓgol kaayitaaji etaa siwil kesi.
Mo idi-ɗen waasde oo wiyetee ko Sokna Sy, lollirɗo Lalla Ayse Waydaraago, mo jaayɗe kaali haala mum. Goomu nguu soklaani nii asde haa woɗɗa, sibu yettoode ndee ina laaɓti ko iwdi Burkinaa, o willaa. Gargol taaniiko gorko e Barakna ngam janngude Quraana, kam e wonde yumma makko Muritaninaajo, no sariya wiyri nii, alaa ko nafata. Ko noon kadi Waydaraago goɗɗo, iwdi Sehilbaabi, mo afo mum woni hannde konseyee Ambasaad gadano to Genève saliraa.
Geɗe nannduɗe, ñaawoore mum en ko wootere ! Lalla Ayse haɓtiima kono alaa ko nafi. Kuule Goomuuji M’Rabih ɓuri sariyaaji gootaaɗi e cuuɗi sarɗi kam e laabi ɗi guwarnama lelni. Ko e Muritani ngon-ɗen !
Ɗiɗmo mo mbaas-ɗen, wiyetee ko Wan Biraan. Ko o porfeseer Jaaɓi-haaɗtirde, gardiiɗo nokku Peewnugol leydi, diisneteeɗo ko fayti e kisal nguura. Ko o haalpulaar Muritaninaajo e lasli, yumma makko ko Subak (gooto e tirbiiji Barakna), taaniiko gorko ko ofisee Muritani gidiiɗo innireede foor Nuwaasoot, mahaaɗo hedde 1910, caggal ɗum waɗtaa kasoo, woni kasoo Baylaa mo nanaton oo (to Liksaar). Ko ɓuri ɗum teeŋtude, ooɗoo taaniraaɗo woni Muritaninaajo gooto jeyanooɗo e Diiso Njuɓɓudi adano, toppitinoongo yiilde Muritani, hade mum wontude koloni. Ko fotnoo newanaade Biraan sibu kaayitaaji mum kala ko timmuɗi. Kono ko majjude peelelaagal terɗe goomu nguu.
- – Hum … Aɗa anndi Bah Siley ?
- – Miɗo anndi hay Siley wul Mbekku ! (ko noon safalɓe mbiyatnoo oo galle ɓooynooɗo Misriyya)
- – Aɗa anndi Maggat ?
- – Ndokkee kam kaayitaaji am ! Mi jaɓataa keɓgol am kaayitaaji keptinirɗi fawoo e ganndal am Maggat walla Siley walla neɗɗo baawɗo wonde kala.
Gila ndeen Biraan ko gedduɗo binnditagol. Hol ko haɗata mo geddude, so tawii ma o rewra e Maggat, jibinaaɗo Senegaal !
Rewi heen ko galle dokkuɗo Muritani wuro (ciiñtuɗo Neema) kam e hilifaaɓe ɗiɗo (Kaalis e Cellal) e Jaagorgal OMVS toowngal. Ko Mullay Daakil en (Mullaay Abdel Muumin e Mullaay Abdalla) ɓe goomu binndital Liksaar njuumtungu nguu salii winnditaade sabu mum en jibineede caggal leydi (Wagadugu). Hay mawniiɓe Mullaay Muhammed daɗaani heen : tergal goomu Tafrak Seyna gidinoongal heɓde kaayitaaji makko Etaa siwil, wiyi mo ma o hawru e caɗeele mawɗe !
Kaan haala naatni mo fitina o haayti jokkude yiylaade winnditaade. Ko ɓuri heewde e galle maɓɓe ko e kaaɗoo ngonka ngoni. Hay Siidi Mahmuud dañngel bakkaa mum hikka ngel, waawataa winnditaade sibu jibinaa ko Sfakse (Sfax), ɗum noon ina waawi tawa ko arani potɗo reenteede. Galle Ehel Mullaay Dakhil en noon ina wondi e caɗeele teeŋtuɗe. Ɓiyngel maɓɓe biyetengel Mehdi wul Mullaay el Hasan, jaggal e nder banke Islameejo ngam ƴellitaare, waɗii huunde bonnde so saaktude wiɗto mawngo e hitaande 2002, ɗo hollittunoo iwdi Awlaad Siidi Hammu en, so Saharaa, kam e fergo mum en feewde Hoduuji ngo ɓooyaani, sibu ko e teeminannde XVIIɓiire. Ɗum ko heɓtinde wonde iwdi maɓɓe wonaa Muritani, tee, ɓe mbaawaa hankadi suuɗde ɗum nguu goomu kumpitiingu no feewi.
Tee, e nder ɗuum, maa bone Ehel Mullay Dakhil en nawor denndaangal denɗiraaɓe maɓɓe to Waalata e Neema, hono Wul Giig en, Mullaay Diriis en, Mullaay Siriif en, Mullaay Eli en, Mullaay Ismaayiil en, Baaba Ayniina en ekn. Ɓee fof naati Muritani ko e teeminannde 17ɓiire, ina cuuɗoo ngam rommbaade dame Wul Boyliil feri duuɓi 400 caggal ɗuum ɗee ! Ko ɗiiɗoo goomuuji compaaɗi e nder ɗiiɗoo lebbi ɗiɗi ɓooyɗi, njiyti ɓee suuɗinooɓe.
Miin, mi wiyii on wonde : ooɗoo M’Rabih, mo arnooɓe tele yeewtande yimɓe ko fayti e ngolɗoo binnditagol jamma oya, noddirtunoo innde hurum e korsa «ADG», ko jaambaaro mawɗo. Ma o fittan on Muritani haa laaɓa cer ! Hade am woɗɗoyde, o teskiima sirifaaɓe ɓee fof, goomuuji ɗii mbiyi ɓe njeyaa ko Hedjaz, wonaa Nimjaat walla Ten Humaad. So yiɗii mbaasen Eli Seek wul Ahmed wul Etmaan. Keewal sirifaaɓe e kitaale 80 maa bonnan heewɓe, tee hankadi, ruttanaade ɗum aaɓnotaako : ADG nana waɗti heen gite ! Hay jom ndeeɗoo winndannde joñaama.
Puɗɗi-ɗen waasde yoga e yimɓe men ko gila binnditagol ngol fuɗɗaaki, sabu peeje ñeeñɗuɗe lelnanooɗe. Yuɓɓinɓe binnditagol ngol ndottii hol potɗo wonde Muritaninaajo tigi rigi : ko capaato, walla heen sahaaji haalpulaar, soninkooɓe seeɗa, jolfuɓe cetta kunal. Ko ɗum tagi, ko kaareeji nay fat ɓe mbaɗi e ɗereeji maɓɓe binnditagol ɗii, kaaree wonande heen leñol kala. Ina hasinoo noon, e sifaaji bayɗi nii, suudu «goɗɗum» ɓeydee heen, ngam so yimɓe kawrii e goɗɗum … Wonande «ADG» goɗɗum woodaani.
Nde ceertat-mi e sehil am Muhammadu Keytaa lollirɗo «Vieux», porfeseer gardiiɗo Liisee Tulel, ko Bamaranke wonnoo, o arti e am omo wonti capaato ! Nde naamndi-moo-mi hol ko saabii ɗum, o wiyi mi wonde o alaa no o waawnoo waɗde : alaa e sago neɗɗo suɓoo gootol e ɗii leƴƴi, walla wonta tumaranke e leydi mum ko heddii e nguurndam mum koo. Ɗum noon, o suɓii leñol yumma makko. Miɗo yiɗi anndude, so ndeen yontii, hol ko miñiiko, hono kolonel Buubakar Keytaa mo Genie miltaire jogori wonde, so wolof walla sooninke ?
E tuugaade e ndeeɗoo feere, Muritaninaajo piir fof fotaani yetteede Jaara, walla Dikko, walla Kulubali, walla Dummbiyaa, Demmbele, Daraame, Tuure, Siisoko, Siisee, Keytaa, Konaate, Kone maa Tunkara. To bannge sariya, leñol Bammbara woodaani e Muritani. Enen fof eɗen nganndi Muritani jogodaaki e Mali keerol 2 500 km ; eɗen nganndi Hod jeyanooka Sudaan Farayse haa 1945, eɗen nganndi hay tiraayeer gooto walla gollotonooɗo e AOF gooto meeɗaa liggaade e leydi men, e joofnirde, eɗen nganndi Bammbaradugu (leegal Sehilbaabi ɓurngal ɓooyde, ngal Wambarankooɓe Masasit en, idinooɓe hoɗde e Gidimaka ko adii Idawish en e Faraysenaaɓe, mahnoo) woodaani so wonaa e hakkille coñtuɗo jom ndeeɗoo winndannde. Ɓayri ko noon, hol no Bammbara en mbaawirta jeyeede cuuɗi men ?
E ndeeɗoo feere en mbaasii kadi Palestiinnaaɓe men, Libaneeji men (Galle Kamel en hoore), Siirinaaɓe men, Maruknaaɓe men (Alla waɗ jaaƴnde, Barraada !) Alserinaaɓe men, Ligue Arab no woorunoo, Ligue Arab mo korsinno-ɗen no feewi, mo alaa feere nde en mbaɗaani ngam naatde e mum, goppinɗo en hay Berberaagal men. Eywa, so ADG wiyii wonde ɗiiɗoo leƴƴi fof ngoodaani e Muritani, eɗen poti goongɗinde mo. Kanko ɓuri en, enen fof, anndude leydi ndii. Koolo-ɗen mo, o jeyaa ko e Wulaad Buu Sbaa en, leñol naatngol e Muritani hakkunde teeminannde XVIIɓiire e XIXɓiire, naatdungol e Teknaa en, e Regeybaat en, e Torkos en, e Idaw Bilaal en, e Smaaliil en.
Ɗii tirbiiji kala iwdi mum en ko diiwaan lommbiiɗo hakkunde kolongal Suus e Waad Nuun e Joolol Dar’a (Maruk). Alaa, alaa koy, wonaa miin haali ɗuum, kono ko P. Risaar, nde haalata haala Wulaad Busbaa en e nder winndannde mum tiitoriinde «Une tribu marocaine en Mauritanie» (Tiribii Maruknaajo e nder Muritani) bayyinaande e jaaynde lebbitatiire Société de Géographie et d’Archéologie d’Oran. Oɗon nganndi kam ko addatnoo oo tirbii e ndii leydi ? Ma mi haalan on heen haa heewa, e fawaade e haala Seek Muhammad el Yedali (1096-1166H / 1684-1752G) e Muhammeden wul Babah (Kitab Chym Zwâya- l’histoire de la Mauritanie) !
«Bempeƴƴe deggondirɗe Aarabeeɓe naatii e Muritani e teem XVIIɓiire ummoraade worgo Maruk, ngam siiñtude ɗoon, walla ruggude leƴƴi ɓurɗi famɗude doole… ». Alaa ko waɗtetee e kaa haala !
Keɓtingol leƴƴi nay fat, ina wayi no riiwtii denndaangal metis en. En pooftii e Guerlin en, Benza en, Michel en, Jules en, Julien en, Cimper en, Marco en, Lemonde en, Bontemps en, Bouraya en, Nakli en, Lopez en, Negri en. Ko noon kadi wonande denndaangal ɓiɗɓe laamotonooɓe, ɓiɗɓe Adsidaaji, ɓiɗɓe Sersaaji, ɓiɗɓe Lietnaaji. Eɗen nganndi enen fof wonde denndaangal garaduuji Farayse ina ngoppi ɗoo ƴiiƴam mum en, haa teeŋti noon to Aksuus. So wonaa taw kay ɓe cuɓii ko leƴƴi yummiraaɓe maɓɓe. Ndeen dey ma en ndanndu Seneraal Felix Negri (Mawɗo Taamasoor Garde) Muhammedu wul Michel (kalfinaaɗo doŋle to galle hooreejo leydi) e Siidi Muhammed wul Buraya (Deenoowo Kaalis Ndenndaandi Kuftodinɗo) ! Ma ɗum naf kadi Baraahiim wul Aali Njaay (gonnooɗo kolonel) e Abdullaay Kamara (gardiiɗo hannde goomu binnditagol Tafrag Seyna).
So en nduttiima e daartol Muritani tan (ina ñohee wonde Etaa Siwil nana roɓta defterɗi ɗii fof, ina yiyloo defte daartol) ma en nganndu wonɓe e leydi ndii fof. Wiyooɓe koye mum en « Aarabeeɓe Hasaan » en ɓee fof, ɓooyaani ko ngari, ɗum noon njeyaaka ɗoo. Daartol emiraaji Adraar e Taraarsa e Barakna e Tagant e Hod wontaa janngine sukaaɓe. Mbele Alla, en nimsanaani ɗum hay dara. Almaami Hadraami kadi ko tumaranke kam e denndaangal ko iwi e mum (huunde e Smaasid en).
Sanhaaja en (Lemtuuna en, Goddaala en, Mesuufa en, Tasedbiit en) per, ummoraade «Suus, e Anti-Atlas e caaɗngol Nuun feewde worgo e fuɗnaange worgo » (ƴeew Geneviève Désiré-Vuillemin, Histoire de la Mauritanie, des origines à l’Indépendance, Editions Karthala 1997, Paris. k. 331 e dewɗe heen). Ko banndiiji tumarankooɓe suuɗiiɓe e nder Muritaninaaɓe tigi rigi ɓee, ɗum noon, yo ɓe pay too. Ngam tonngude, to bannge daartol, kala capaato ko arani e ndiiɗoo leydi.
Ɗo ngon-mi ɗoo miɗo nana ADG ina ɗaɓɓa yo addane njeñtudi raddo mum arani en. Komisiyoŋaaji ɗii ina njaaboo mo wonde Alla wallii ɗum en muumtude Hod e Tararsa e Tiris Semuur e Insiiri e Daaklet Nuwaadibu e Asaaba e joyaɓe nay Taraarsa e feccere Barakna e huunde e lobbuɗi Gorgol e Gidimaka. O wayi no o jaɓaani kaa haala nii, o naamndii hol ko heddii. O jaabaa : heddii ko yimɓe daande Maayo, huunde e iwdi Bafuur en e huunde e iwdi laamu Soninkooɓe Ganaa. O naati fitina mawɗo, o waaktii :
– Wonaa ɗum woni faandaare ndee ! Gila ko ɓooyi amin njiɗnoo dallinde wonde ɓaleeɓe ko tiiraayeer en ardunooɓe e tuubakooɓe Farayse, hono no Ahmed wul Waafi wiyrunoo nii, mi tawii ko safalɓe mbattiindii « wonde Muritaninaaɓe ». Ma mi noddu Maasina, sibu omo ƴoƴi. Ma o yiytan en feere.
– ADG, Maasina ko innde nde jeyaaka e leydi hee, ummoriinde en e gooto diiwaanuuji Mali (Maasina).
– Mi booraama ! No mbaɗat-mi ?
– Goomuuji ɗii ina njogii feere, yuumtunde sanne.
– Moƴƴii ! Njaawnee, ina heñoraa. Ndokkee kam ndeen feere !
– Aadama e Hawwaa pottunoo ko Nuwaasoot ?
– Alaa !
– Ko ɗoon dewgal humanoo hakkunde maɓɓe ?
– Alaa !
– Ɓe nguuriino ɗoon ?
– Alaa !
– Eywa ɗum noon ɓe njibinaani ɗoon !
– Ɗii goomuuji ina kolla-mi ƴoƴokaagu ! Boowal, hoto mo heddii ! Muritaninaaɓe kala ko arani en. Ngoppe fof !
Mi wiyiino on wonde ooɗoo M’Rabih ko jaambaaro ! Omo waawi firtude, e majaango, denndaangal ko Muritaninaaɓe mahnoo e nder teemedde duuɓi e kitaale.
Miɗo yenanaa Hooreejo leydi ndii e Guwarna oo lelniraani ndeeɗoo eɓɓaande ngam ruttanaade ko dañanoo e ngootaagu ngenndi ndii. Miɗo yenanaa aɓe njiɗi surande Muritani hono ko kewnoo Koddiwaar koo, ko fuɗɗorinoo Koddiwaaryaagal ngam ooyde heddiiɓe, yuumti e wolde ɓesngu feccunde leydi ndii e pecce ɗiɗi, boomi faggudu mum. Miɗo yenanaa ɓe njiɗaa ruttinde leydi men e ngonka nannduka e ngonka 1989 ka ɓe puɗɗii safrude huunde e ñawanɗe woppidnoo en.
Feere woɗnde dey ina woodi, ina ɓallii hooreejo leydi ndii e guwarnama oo : Yeru winnditaade denndaangal ɓiɗɓe leydi jogiiɓe kaayitaaji etaa siwil e keɓtinirɗi katojinaaɗi ɗi, tawa aldaa e kiñgol gootol. Tawa naamnde ɗee e anketaaji ɗii kuccintee tan ko e yimɓe ɓe ronkuɓe addude ɗiin kaayitaaji. Golle ɗee fof kadi mbaɗa e dow kormagol ndimaagu yimɓe ɓee.
Hay riiwteteeɓe ɓee ina kaandi e hurum. Ɗum ina foti faameede : Dowla mo njuɓɓudi laamu mum hormaaki ɓiɗɗo leydi, oon dowla woofii, yanii. Ina foti teskeede wonde hay gooto jaɓataa abada wuurdude e ɓiyleydaagu ustaangu.
Nde mbinndat-mi ɗii binndi, miɗo siftora diskuur Seek Saad Buuh Kan waɗnoo e innde tunndu Ɓoggee, e Mooɓondiral Eeleega, ñalnde 2-3-4 e 5 mee 1958, nde o wiyata : «Muritani mo Semmaama ina yiɗi fotndeede to bannge hakkeeji e fotdeeji e ɓiy yumma mum Saahal. Potal ko gootal, tee, e oon fannu, fuunti fotaani wonde heen ». Ndurnee miijooji.
Ahmed Jiddu Aali
Firo Bookara Aamadu Bah


text:
2011 maayii, hoto mo yahdi heen. Eɗen nduttoo (ciftina) e huunde e kewuuji maantinɗi kewnooɗi e mayre.
Estoni, 01/01/11 : leydi mbiyeteendi Estoni naatnoondi e Dental Orop e hitaande 2004, naati kadi wertallo Oroo, woni leydi mum 17ɓiiri. Kayri woni leydi jeyanoondi e DentaSowiyet ngadiindi jeyeede e ngadental.
Ostoraali, 02/01/11, toɓooli doolnuɗi njani e fuɗnaange-rewo leydi ndii, mbonni gese e oogirɗe. Ko famɗi fof 35 neɗɗo maayii heen.
Niiseer, ñalnde 07/01/11 : dahngo tuubakooɓe Farayse ɗiɗo e nder restoraa Ñaamee. Konu Farayse e sanndarmeeɓe Niiseer, ngabbii dahɓe ɓee, ɓe njaggondiri e maɓɓe e nder leydi Mali, yimɓe 9 maayi heen : dahanooɓe ɗiɗo ɓee e sanndarmeeɓe tato e dahooɓe nayo. 16 saawiyee AKaydaa e Magreb (AQMI) innitii golle ɗee.
Beresil, darorɗe saawiyee : Toɓooli kulɓiniiɗi, gontuɗi ilam keewɗam e waraango ɓakke ndegginii koɗorɗe e jawdi e diiwaan hirnaange Rio de Janeiro : fotde 1 000 neɗɗo kalkiima heen. Oo woni musiiba gadano mo hooreejo leydi ndii, hono Dilma Rusef hawri e laamu mum.
Tuunus, 14/01/11, persidaa Ben Aali dogi mooloyii to Sawuud.
Sudaan, tuggi 9 haa 15/01/11, 98,8% e wootnooɓe e woote diisnorɗe juɓɓinanooɗe to Sudaan worgo, ɗaɓɓi jeytaare diiwaan oo. Ɗum haɗaani hare jokkude. Ñalnde 9 sulyee, Rippoobilik Sudaan worgo wonti leydi 193ɓiri Fedde Ngenndiije Dentuɗe.
Farayse, 15/01/11, Marin le Pen lomtii baaba mum e gardagoparti biyeteeɗo Front National, parti ganndiraaɗo añamnguraagu.
Hayiti : 16/01/2011 : GartaJean Claude Duvalier caggaduuɓi 25 daayo to leydi Farayse ɗo o mooloyinoo ngam ruppaade murtere ɓesngu. Ñalnde 19/01/11, ñaawoore leydi ndii o nanngi mo, ngam ñaawde mo sabu njeenaari, porlugojawdi buur e jokkondirae waɗooɓe bone, tuggi 1971 haa 1986.
Misra, 25/01/11, seppooji puɗɗii to boowaTahriir. Nanngondire muusɗe mbaɗi hakkunde doole kisae seppooɓe ɓee e nder yoga e gure leydi ndii, ngam ɗaɓɓude yo Mubaarak woppu laamu.
Yemen, 27/01/11, ujunnaaje keewɗe seppooɓe nootii e noddaango luulndo ngam ɗaɓɓude yo Aali Abdullah Saleh, laamiiɗo ko ina ɓura 32 hitaande, yo woppu laamu. Ñalnde 3 suwee, kanko e jagge guwarnama makko keewɗe, ɓe ngaañii e bommbugojumaa galle laamu oo. O nawaa to Sawuud ngam safreede.
Niiseer, 31 sawiyee : Muhammadu Yusufu, ɓooyɗo e luulndo dañi fotde 36% e daaɗe wootooɓe e daawagadanatoɗɗe hooreleydaagu. Ñalnde 12 marsa o heɓi 58%. Ɗee woote mbaɗiranoo ko artirde laamu siwien caggande konu folli laamu Mammadu Tañnjaa e feebariyee 2010.
Senegaal, 6 haa 11/02/11, Batu Renndo Adunankeewu 11ɓu jooɗii to Ndakaaru. Ngu jooɗii ko e yonta maantinirɗo iiñcuru tippudi hoorejawdi. Hade ɗuum ko heege mawnge yannoo e miliyoŋaaji miliyoŋaaji neɗɗo e nder winndere ndee. Batu nguu hawri ko e fitinaaji ɓesnguuji aarabeeɓe, ngu joofiri ko ɗamaawu nduu henndu maa yuumtu e aduna ɓurɗo nuunɗude e heewde njurum.
Misra, 11/02/11, Hosni Mubaarak woppii laamu, caggabalɗe 18 seppooji.
NuweSelannde, 22/02/11, leydi yerɓii to wuro ɗiɗmo leydi ndii, wiyeteengo Christchurch. 75 neɗɗo maayii heen, 300 majji. 100 000 huɓeere njani. Ko e ngoo wuro kawgeadunankeeweRugby fotnoo yuɓɓineede e settaambar e oktoobar 2011.
Yaabaan, 11/03/11, yerɓo leydi doolnungo wondude e Tsunami moolanaaɗo njani e Yaabaan, mbonni huunde e Nokkuuji Nikleyeer. Boomaare mawnde : 9 487 maayɗo, 15 617 neɗɗo majjuɗo, ɓe njiyataaka. Ɗii musibbaaji tawtondirɗi mbonnii ko ina wona 200 miliyaar Oroo.
Benin, 13/03/11, sappo e nayo neɗɗo ina ngonnoo kanndidaaji e woote hooreleydaagu. Njiiɓru mawndu waɗi, caggande yimɓe Yayi Boni, gardinooɗo leydi ndii, mbayyini wonde o heɓii 55%, o gañiima e daawagadanal. Luulngo ngoo wiyi wonde ko ko wujjaa ; kono Diiso Doosɗe jaalɗini poolugu Yayi Boni, 53%.
Libi, 17/03/11, Diiso kisaFedde ngenndiije dentuɗe yamiri yo libi bommbe, e nder hawraande mum 1976 ɓere, yamirnde tiwaande dow Libi, yamirnde yo « denndaangapeeje katojinaaɗe kuutore ngam reende siwien ». Balɗe ɗiɗi caggaɗuum, maalde leyɗe hirnaange, e gardagoFarayse, wondude e ballateeŋtungaAmerik, udditi jaynge e konu Kaddaafi ; nguu njangu woni ɗiɗmu to bannge doole, caggawolde liɓnoonde laamɗo jartodinɗo biyeteeɗo Saddaam Huseyn to Irak.
Siiri, 18/03/11, seppooji ɗi meeɗaa yiyeede, luulndiiɗi laamu Basaar eAsad, gonɗo e laamu gila 2000, puɗɗii.
Misra, 19/03/11, 77% e wootooɓe Misranaaɓe ɗaɓɓi yo Doosɗe leydi ɗee mbayle.
Hayiti, 5/04/11, jimoowo biyeteeɗo MicheMartelly toɗɗaama Hoore leydi.
Portigaal, 06/04/2011, sabu caɗeele faggudu e kaalis, laamu Lisbon ɗaɓɓirii DentaOrop ballal.
Koddiwaar, 11/04/11, caggalebbi nay hare e pooɗondiral, Loraa Bagboo nanngaa e nder galle laamu.
Yaabaan, 12/04/11, aksidaa Santaraanikleyeer Fukusima hiisaama e bonnande ɓurnde mawnude, kuloɓeydaniima yaabaannaaɓe.
Dentaleyɗe Amerik, 14/05/11, Dominique Strauss Kahn (DSK) takkaama njangu e dow Nafisatu Jallo. Ñalnde 19 o demisoni e gardagoFMI.
Niiseriyaa, 16/04/11, seppooji e nanngondire caggande njeñtudi toɗɗe Hooreleydaagu mbayyinaa, wiyaa wonde Janathan Goodluck (57%) hawii Muhammadu Buhari (37%) : fotde 800 maayɗo.
Maruk, 28/04/11, njangu warhooreewu to Marakesh. 16 maayɗo : maruknaaɓe 3, faraysenaaɓe 8, Biritaannaajo gooto, Kanadanaajo gooto, Holandee gooto, Purtugee gooto e Siwis gooto, yantude e 21 gaañiiɗo.
Laamaandi ndenndundi (Angalteer), 29/04/11 dewgahakkunde Kate Middelton e garme biyeteeɗo William.
Farayse, 2/05/11, Ñaawoore wullitaande Dominique de Villepin, kaɓdiiɗo Nikolaa Sarkosi, sabu mum takkeede fewjande oon e kitaale 2000. E ndeeɗoo ñaawoore kadi, o laaɓɓinaa e ɗiin sikkeeji.
Pakistaan, 02/05/11, Ameriknaaɓe mbarii Ben Laaden cuuɗinooɗo to wuro Attobaad, rewu Islamabad.
Leyɗe Palestiin, 04/05/11, Fataa e Hamas mbelditii. Ko Mahmuud Nejaah, hooreejo Palestiin, gardiiɗo Fataa, e Khaled Mechaal, hooreejo Biro politik Hamaas ciifondiri nanondirangal. Foti rewde heen ko compugoguwarnama ngootaagu ngenndi kam e juɓɓingowoote sarɗiyeeje e hooreleydaagu to Gasaa e Sisjordaani, ɗoon e hitaande.
Espaañ, 15/05/11, puɗɗagoseppooji «mettinɓe» (indigados) to Espaañ, dillere sukaaɓe woytotooɓe ronkude golle, caggakiris naatɗo faggudu leyɗe hirnaange.
Koddiwaar, 21/05/11, Alasan Watara fiilaama Hooreejo leydi to Yamusokoro e tawtoregoNikolaa Sarkosi e Ban-Ki-Moon, Koolaaɗo KuuɓaFedde Ngenndiije Dentuɗe.
Serbi, 26/05/11, nanngaRatko Mladic caggaduuɓi 16 palee-palee. O neldaa to Ñaawirde Kuuge Winndere, to wuro La Haye. Omo tuuma warhoore neɗɗaagu e mumtugoe warngo 8 000 sagata gorko to Srebrenica e hitaande 1995.
Yemen, 03/06/11, Aali Abdalla Saaleh, gaañii caggande galle laamu bommbaa. O nawaa to Sawuud ngam safraade.
Peru, 05/06/11, Ollanta Humala toɗɗaama hooreejo leydi. O wootondirtunoo ko e debbo biyeteeɗo Keiko Fujimori. Omo anniyii tiimtaade e gonnooɗo hooreejo Beresiil, hono Luulaa e Hugo Sawes mo Wenuselaa.
Maruk, 17/06/11, Muhammed VI waɗii diskuur mawɗo, habri wonde ina yiɗi yuɓɓinde huunde e mbayliigaaji Doosɗe leydi. Arditaade gila heɓtaaka.
Tuunus, 20/06/11, Ben Aali e jom suudu mum Leylaa Taraabelsi ñawaama kasoo 35 hitaande gooto e mum en kala. Ɓe njooɓtoraa ko porlugojawdi buur. E oon sahaa noon ɓe moolinoo ko Sawuud.
Farayse, 21/06/11, Yvan Colonna ñaawaama tataɓokasoo kaaɗdi nguurndam, sabu warngo perfee biyeteeɗo Claude Erignac to Ajaccio (Duunde Kors to Farayse).
Afganistaan, 22/06/11, persidaa Barak Obama habrii gartirgokonu Amerik ngonnoongu Afganistaan ɗoo e ceeɗu 2012.
DentaLeyɗe Amerik, 28/06/11, Christine Lagarde lomtiima DSK e gardagoFMI.
Farayse, 29/06/11, Goppitgojaaynooɓe ɗiɗo Faraysenaaɓe, Hervé Ghesquière kam e Stéphane Taponier, dahanooɓe ñalnde 30 desammbar 2009 to Afganistaan, kamɓe e nantinoowo maɓɓe hono Reza Din.
b, Robeer Burgi, aamwokaa faraysenaajo, libinaajo, gooto e ɓalliiɓe Sarkoosi, goongɗinii haala mum, so wiyde wonde Kariimu Wad noddiino ɗum jamma 27 suwee nde seppooji bonɗi mbaɗata Ndakaaru ndee, ngam ɗaɓɓude yo konu Farayse faabo ɗum en.
Sili, 19/07/11, tawaama wonde persidaa Salwadoor Alenndee ko bartinooɗo, caggakuudetaa 11 settaambar 1973, gaddunooɗo e laamu koninkooɓe ɓe laamu hoorameewu. Ɓe ubbit mo ngam anndude so tawii ko koninkooɓe ɓee mbarnoo mo walla.
Gine, 19/07/11, Hoɗorde Alfaa Konnde, hooreejo leydi Gine, bommbaa. Alfaa wiyi wonde felluɓe ɓee njiylotonoo ko warde ɗum.
Somaali, 19/07/11, aduna wullaama wonde musiiba heege bonnge ina jogori yande e « allaadu Afrik », worgo Somaali.
Serbi, 20/07/11, Nanngabarhoore biyeteeɗo Goran Hadzic, mo Ñaawirde Kuuge Winndere yiylotonoo sabu tuumeede warngooji to Yugoslawi.
Geres, 21/07/11, ardiiɓe wertallo Oroo pellitii wallude leydi Geres fotde 158 miliyaar Oroo.
Norwees, 22/07/11, jannguuji ɗiɗi, ƴiiƴiiji mbaɗii to Osloo kam e duungeUtoya. Fotde 92 neɗɗo maayi heen. Tuumaa warngo ngoo ko gorko jahroowo e duuɓi 32.
Israayiil, 01/08/11, teemedde joy ujunere neɗɗo ceppii to TeAwiiw ngam ɗaɓɓude « potander renndo ». Ɓe poŋti tillisaaji maɓɓe e dingire.
Siiri, 03/08/11, Diiso KisaFedde ngenndiije ñiŋii piggalaamu Siri fiyata ɓesngu mum ngal.
Misra, 03/08/11, Mubaarak addaama ñaawoore ina lelnaa e leeso ñawɗo, ina uddaa e suudu giriyaas.
Angalteer, 07/08/11, fitinaaji keewɗi mbaɗii e wuro London ; sukaaɓe nanngondiri e halfinaaɓe kisacaggande polis wari toon suka. Fitinaaji ɗii mbaɗii maayɓe njoyo.
Dental Amerik, 23/08/11, Ñaawoore kuuge Amerik woppii tuumamuya mum e DSK.
Libi, 23/08/11, murto heɓtii Tiripoli. Ɓe naatii galle Kaddaafi biyeteeɗo Bab al-azizia.
Niiseriyaa, 26/08/11, joɗnde Fedde Ngenndiije Dentuɗe yanaama to Abujaa, Niiseriyaa. Ina wiyee ko ownooɓe wiyeteeɓe Bokko Haram mbaɗi bonannde ndee.
Dentaleyɗe Amerik, 29/08/11, henndu buutufamermbiliima tufnde fuɗnaange DentaAmerik ; 14 neɗɗo maayii heen. Bonannde ndee millaama e miliyaaruuji 7 dolaar.
Dental Amerik, 11/09/11, mawningohitaande sappoɓere njangu 11 settaambar 2001.
Farayse, 14/09/11, ñaawoore wullitaango laɓɓinii Dominique de Villepin.
DentaAmerik, 17/09/11, 1 700 neɗɗo tawtoraama «Diiño WalStreet», suurtoowo gardagohoorejawdaagu.
Palestiin, 23/09/11, Palestiin yettinii ɗaɓɓaande mum yiɗde jeyeede e Fedde Ngenndiije Dentuɗe. Amerik e Israayiimbelaaka ɗum.
Farayse, 25/09/11, Partiiji nan-nani kooniima e woote senaa, poolgu ngu ɓe mbayri dañde ko ina wona duuɓi 50 jooni.
Farayse, 16/10/11, François Hollande toɗɗaama yo won kanndidaa parti sosiyaalist e woote hooreleydaagu 2012.
Palestiin, 18/10/2011, Gilaad Shalit, soldaat israayiimo palestiinnaaɓe mooftunoo ko ɓooyi, woppaama. O wostondiraa ko e 1 027 palestiinnaaɓe dummbanooɓe. Heen 477 ko e makko ngoppidaa, heddiiɓe ɓee, 550 neɗɗo, maa ngoppite yeeso.
Libi, 20/10/11, Muammaar Kaddaafi waraama to Sirte. O daasaa e mbeddaaji …
Tuunus, 23/10/11, Parti islaamiste en biyeteeɗo Ennahda, foolii e woote Asaambele carɗinoowo ɗe 23 oktoobar. Ɓe keɓii 90 siis e nder siisuuji 217 ɗii.
Palestiin, 31/10/11, UNESCO jaɓii naatgoPalestiin e fedde hee. Amerik yowii piye mum e fedde hee, sabu mum mettinde ɗuum.
Geres, 11/11/11, Papanderewu woppii kam ne laamu, sabu mum ronkude yaltinde leydi mum caɗeele faggudu. Lomtii mo ko biyeteeɗo Lucas Papademos.
Siiri, 12/11/11, Kaɓɓere leyɗe Aarabeeɓe yowii Siiri e golle mum, sabu piggafiyata ɓesngu mum ngal, caabingawarngo ko ina tolnoo e 3 500 neɗɗo.
Itaali, 12/11/11, Silvio Berlusconi woppii laamu. O yahdi e ƴattooje e kuɗdi haa heewi. O yaltiri galle laamu oo, ko damecuuɗingel, ngam ruppaade jaaynooɓe e hulde fiyeede. Lomtii mo janngo mum ko ganndo mawɗo ko faati e faggudu biyeteeɗo Mario Monti.
Farayse, 22/11/11, sankaare Danielle Mitterand, cuddiiɗo François Mitterand, meeɗnooɗo wonde hooreejo leydi Farayse. O sankorii ko duuɓi 87.
Koddiwaar, 06/12/11, Looraa Bagboo addaama yeeso ñaawooɓe to Ñaawirde kuuge winndere, sabu mum tuumeede warhoore neɗɗaagu.
Koddiwaar, 11/12/11, woote depiteeji to Koddiwaar. Parti Alasan Watara heɓii keeweendi. Parti Bagboo jaɓaano tawtoreede woote ɗee ngam hollitde mettere mum e ko mawɗo maɓɓe nawaa Ñawirde kuuge koo.
Yemen, 24/11/11 persidaa Saaleh jaɓii siifde nanondiragoppinoowaɗum laamu, hay so tawii seppooɓe ɓee njaɓaani nanondirangal.
Ƴoogaa ko e RFI


text:
Ɗuum hawri ko e waklitere mbaylaandi (Révolution industrielle) ummoriinde to Laamaandi ndentundi*. Oon sahaa Siin ina uddanii ko heddii e winndere ndee. Ndeen uddaare ina jeyaa, sikke alaa, e ko leefɗini leydi ndii, sibu hawri ko e yonta julyultondiral njulaagu kam e koloñaal.
Ɗuum hawri ko e waklitere mbaylaandi (Révolution industrielle) ummoriinde to Laamaandi ndentundi*. Oon sahaa Siin ina uddanii ko heddii e winndere ndee. Ndeen uddaare ina jeyaa, sikke alaa, e ko leefɗini leydi ndii, sibu hawri ko e yonta julyultondiral njulaagu kam e koloñaal.
Nii woni, caggal nde ndi foolaa e golwole opiyoom, ndi feccaa pecce pecce, heen feccere fof waɗaa e njiimaandi ngootu e konuuji leyɗe hirnaange. Yeru, Almaañ jiimnoo Shanndong, Farayse jiimnoo Yunnan.
Murto anndiraango murto Taiping waɗi e hitaande 1851, kono konuuji Farayse e Biritaan pooli ngo e hitaande 1864. Japon kadi fooli konuuji Siin e wolde adannde hakkunde Siin-e -Japon (1894 – 1895), heɓti duunde Taywaan e duuɗe Pengu. Caggal ɗuum, Laamaandu-ngootiɗndi e Riisi e Japon e Farayse e Almaañ e Belsik njiirondiri ko heddinoo koo, gooto heen fof yaajtini njiimaandi mum.
Ko nder ɗee caɗeele teeŋtuɗe waklitere ummii e hitaande 1911. Ardii nde ko jannguɓe e hoohooɓe politik ɓe miijooji jahruɗi yeeso ; ɗum yuumti e cosgol Ndenndaandi Siin e hitaande 1912 e gardagol Sun Yat-sen gardinooɗo parti ngenndiijo biyeteeɗo Kuomintang. Kono haɗaani leydi ndii naattude e iiñcuru e hitaande 1916…
Heerto Maruceewo Siin sosaa to Changhai e hitaande 1921. Sun Yat-sen mo seeraano e ɗaɓɓirde Dental Sowiyet ballal, sosi, e hitaande 1923 to Kanton (Canton) Duɗal konu Huangpu, potngal heblude konu Siin kesu, ardini ngal Canngaay Cek (Tchang Kai-chek). Nde Sun Yat-sen sankii e hitaande 1925, Canngaay Cek ummanii heɓtude rewo leydi ndii e juuɗe laamuyon koninkooɓe, o waɗi wuro Nankin ngoo laamorgo makko. Ko ndeen kadi o taƴondiri e maruceeɓe (koministe) en ɓe o wallondirtunoo, o neli konu makko njani e mum en, moññi ɗum en to Shanghai. Ɗoo wolde ɓesngu fuɗɗii. O heɓti Wuhan, laamorgo maruceeɓe e hitaande 1928. Winndere ndee heɓtini laamu makko, laamu Kuomintang e dow Siin.
E hitaande 1931 Maawoo Tsee Tung sosi Ndenndaandi Sowiyet Siin, kono, e hitaande 1934, konuuji Canngaay Cek ƴooñi kominist en. Ɓeen ƴirɓani rewo, woni ko anndiraa Lappol juutngol (Longue marche), sibu ko 12000 kiloomeeteer ɓe njahri koyɗe. Ko 100 000 neɗɗo, tawi heen 86 000 ko koninkooɓe Konu mboɗeewu (woni konu Maawoo en). Lappol ngol fuɗɗii ko ñalnde 15 oktoobar 1934, ngol joofi ko ñalnde 19 oktoobar 1935. Ko ɗoo Maawoo jaɓanaa e nder Heerto maruceewo, wonti koowoowo maɓɓe.
E hitaande 1937 konu Japon yani e Siin. Ɗum addi wolde ɗiɗmere Siin-Japon. Ndeen Canngaay Cek faayii hoore mum, o ruttitii e kominist en ngam wallondirde e mum en haɓde e Japon. Caggal nde hare ndee wonti wootere, Siin waɗti hiiseede e doole jeyaaɗe e wolde ɗiɗmere winndere, Dental dowlaaji Amerik walliti no feewi Kuomintang ngam haɓtaade Japon, kala nanondire ɗe mbaawraano ɗe Ameriknaaɓe e Biritaannaaɓe njogodinoo e Siin ngittaa. Batu Yalta yamiri Dental Sowiyet, fawaade e jaɓgol Heero maruceewo Siin, yo yaltin konu Japon e nokku biyeteeɗo Mandchourie oo. Kono balle Amerik alaa ko nafti, ɗe ndartinaa e hitaande 1947.
Maawoo, gila sompi Ndenndaandi Sowiyet Siin, haa teeŋti noon caggal Lappol juutngol, naatni miijo heso to bannge peeje waklitere foti tuugaade haa heɓta laamu. Piɓle Marx-Lenin gaadanteeje tuugii ko e baklitte ubriyeeji nder cahe teeru. Maawoo noon, e fawaade e hujja wonde ko remooɓe ɓuri heewde e leydi Siin, tee miijanteendi ubriyeeji ƴellitaaki ɗoon no feewi, wiyi wonde waklitere fuɗɗortoo ko dowri, faya e teeru (Dowri uddata gure teeru). Nii woni ɓe puɗɗorii ko mbayliigu remru e yuɓɓinde remooɓe e waɗde hare betel. E saawiyee 1949 tawi ko ɓuri heewde e yimɓe leydi ndii nootiima e dillere maɓɓe; ɗuum waɗi Konu mboɗeewu, nde heɓtata Pekin ndee, hay gooto dartaaki ɗum, woni waɗaani hare. Hakkunde abriil e noowammbar 1949 kominist en keɓti ko ɓurnoo heewde e gure leydi ndii tawi kaɓaaka boom.
Bookara Aamadu Bah
Ƴoogirde : wikipédia
Wolde Opiyoom. Wonaa wolde wootere, ko golwole keewɗe. Ko ɗe golwole njulaagu hakkunde laamu Siin e yonta Shin en (Qing), yiɗnooɓe haɗde njulaagu Opiyoom (ɗeɓi waade ko no siro huɗo ..) sabu mum batte mum e neɗɗo, e leyɗe hirnaange njiɗnooɗe jokkude nguun njulaagu. Wolde adannde ndee (1839 haa 1842) ko hakkunde Siin e Laamaandi Ngootiɗndi. Wolde ɗiɗmere ndee (1856 haa 1860) ko hakkunde Farayse e Dental Dowlaaji Amerik e Riisi wondunooɓe e Laamaandi Ngootiɗndi e leydi Siin.
Tata mawka Siin. Tata mawka (e sinuwaa koybinaaɗo : 长城, woni ɓalal juutngal) ko mahateeri konu, woni tataaji baɗiraaɗi hanndaande e reende keerol rewo Siin. Ɗe kelaama e cili keewɗi, ɗe mahtaa hakkunde teem 3ɓiire hade Iisaa e teem 17ɓiire caggal Iisaa. Kayri woni mahateeri ɓurndi mawnude ndi aadee meeɗi mahde, yo won to bannge njuuteendi walla njaajeendi, tooweeki e tekkeendi e ñiso.


text:
Maayde ɗemɗe wonaa huunde hesere. E nder duuɓi 5 000 ɓennuɗi ɗii, fotde 30 000 ɗemngal njibinaama, maayii, majjii menndeŋ. Ɗum ɓeydiima no feewi gila tuubakooɓe mbaɗti yahde ina kalfa leyɗe goɗɗe e leƴƴi goɗɗi. E nder Afrik, fotde 200 ɗemngal ina ngoodi, tawi haalooɓe heen gootal kala ɓuraani 500 neɗɗo.
Maayde ɗemɗe wonaa huunde hesere. E nder duuɓi 5 000 ɓennuɗi ɗii, fotde 30 000 ɗemngal njibinaama, maayii, majjii menndeŋ. Ɗum ɓeydiima no feewi gila tuubakooɓe mbaɗti yahde ina kalfa leyɗe goɗɗe e leƴƴi goɗɗi. E nder Afrik, fotde 200 ɗemngal ina ngoodi, tawi haalooɓe heen gootal kala ɓuraani 500 neɗɗo.
E miijo ɗemɗiyanke faraysenaajo biyeteeɗo Claude Hagège, balɗe 15 kala, ɗemngal ina maaya e winndere ndee, woni 25 ɗemngal ina maaya hitaande kala. Ndeke, so alaa ko waɗaa, feccere e ɗemɗe winndere ndee ko nattooje huutoreede (maayooje), ɗoo e duuɓi teemedere. Hol barhoore oo ? Barhoore ɓurɗo teeŋtude oo ko ƴellitaare hulɓiniinde kuutorɗe kumpital, ina jeyaa heen internet e telefoŋaaji portaabe ekn … Barhoore ɗiɗmo oo, ko ɗemɗe mawɗe «moɗooje » tokoose ɗee, ko wayi no Engele e ɗemɗe mawɗe goɗɗe.
Yeru, e nder Afrik, ɗemɗe keewɗe, «dartinooɗe» (walla daɗnooɗe) njiimaandi koloñaal, ngonka mum en hannde moƴƴaani, ɗemɗe mawɗe goɗɗe ina njogori warde ɗum en. Eswaahili (Afrik fuɗnaange) e Pulaar (Afrik hakkundeejo) e Hawsa (to Niiseer e Kamaruun) e Wolof (to Senegaal), ina njeyaa e ɗeen ɗemɗe mawɗe moɗooje keddiiɗe. Ina hiisaa wonde ɗeeɗoo ɗemɗe ɗe kaal-ɗen, ɓurondiraani e Engele e Farayse jaggiraaɗe no ɗemɗe koɗe nii, wonde ɗemɗe « conngooje », nde tawnoo ɗe njeyaa ko e ɗemɗe mawɗe e nder Afrik.
E miijo won ɓeen haralleeɓe, 50% haa 90% ɗemɗe kaaleteeɗe hannde ɗee ko majjooje menndeŋ ɗoo e duuɓi teemedere paaɗi, woni fotde 3 000 haa 4 000 ɗemngal. Won wiɗto Unesco (fuɗɗanongo e 2007, joofngo e 2002) holliti wonde, ko famɗi fof, 5 500 ɗemngal nder 6 000 ɗemɗe goodɗe hannde ɗee, ko majjooje ɗoo e teeminannde, ɗum woni 90% ɗemɗe winndere ɗee. Musiiba mawɗo, «warhoore» kulɓiniiɗo, e miijo Unesco.
Sababuuji maayde ɗemɗe
Ɗemngal heewi hiiseede «naatii kallulahaa» ko e ɗiiɗoo sifaaji : so nattii layde, so nattii huutoreede e nguurndam yimɓe, so nattii huutoreede to bannge njulaagu, walla so nattii heewde haalooɓe. Ina hiisee wonde ɗemngal waawaa wuurde so tawii, ko famɗi fof, jogaaki 100 000 kaaloowo. Ndaa noon, feccere e 6 700 ɗemɗe goodɗe e winndere ndee hannde, njogaaki ko ɓuri 10 000 kaaloowo.
Sababuuji majjugol ɗemngal ina keewi, tee ina metti faamde, kono yoga e majji ina njotondiri e laygol, walla e geɗe koninkaagu,maa keeweendi haalooɓe, walla ngonka to bannge nokku, faggudu, politik walla pinal. Ɗee geɗe kala ina naat-naattondira, tawa newaaki anndude hol heen geɗal ɓurngal teeŋtude.
– Sababuuji koninkaagu : Ina waawi wonde poolgu walla warngooji yimɓe haalatnooɓe ɗemngal. Woni mumtugol haalatnooɓe ɗemngal fof. Ɗum meeɗii waɗde e winndere ndee. Walla foolɓe e wolde ɓee mbaawna ɗemngal mum en, walla ɗemngal mum en yooloo e nder ɗemɗe leƴƴi poolaaɗi ɗii so tawii ko kam en ɓuri yaajde e wuurde ; alaa no wayataa.
– Famɗude haalooɓe : Heewde haalooɓe, ina hokka ɗemngal doole, ko noon, famɗude haalooɓe ina usta doole ɗemngal. Yiyaama ɗo ɗemɗe majji sabu haalatnooɓe ɗum en fof maayii. Hannde ina woodi ɗemɗe ɗe njogaaki ko ɓuri haalooɓe 5 walla 10 walla 20 jogiiɓe ko ɓuri duuɓi 50. Kono tan, « leeɓol siraaɗi » ngol ko jogaade ko famɗi fof 100 000 haalooɓe. Ina waɗi ko luulndii ɗum, ɗo ɗemngal ngal heewaani haalooɓe wuurata ko juuti, so tawii yimɓe mum ko moɓɓolde joñiinde, yeru e nder dunli walla e kaaƴe walla e duuɗe … hisa e bone ɗemɗe mawɗe goɗɗe… E aduna hannde oo noon, ɗuum nattii aaɓnaade, sibu alaa nokku baawɗo joñaade hannde.
E sifaa kuɓtodinɗo, ɗemngal ina maaya so nattii heewde haalooɓe ɗum ngam humtude haajuuji aduna, walla so tawii haalatnooɓe ɗum ɓee njaɓii walla cuɓiima woppude ɗum e waasde ronnude ɗum ɓesnguuji mum en. Ɗemngal noon so maayii, ko baasal mawngal wonande wiindere ndee, nde tawnoo ɗemngal kala ina soomi fannuuji nguurndam, ɗum woni sifaa keeriiɗo laynugol ganndal.
Ina jeyaa e ko ɓuri bonde e ɗemngal pamaral, saraade haaloɓe ɗum e nder wertallo yaajngo, sibu ngaal ɗemngal alaa no waawi haɓtoraade ɗemɗe jaajɗe.
Ina jeyaa heen kadi uujooji, ɗo ɗemɗe koɗe arɓe ɓee ɓurtotoo ɗe tawaaɓe ɓee, doole ; walla e dewle hakkunde ɓe njiidaa leƴƴi e ustagol jibingol.
– Ngonka renndo e faggudu : ɗemngal ina waawi kadi waaltaade walla semmbolinde sabu coftal haalooɓe ɗum to bannge renndo e faggudu. So tawii ɗemngal waawaa wuurnude walla lamminde haalooɓe ɗum, walla rokkude haalooɓe ɗum ɓee hay faayiida gooto walla faaro wooto, ngaal ɗemngal, battane mum tan ko woppeede. Nafoore faggudu noon (ko won heen mbiyata « neyɓingol bool ») ina waawi addande leñol woppude ɗemngal mum.
– Doole politik : ina jeyaa e ɗemɗe parwuɗe, ɗemɗe ɗe laamaaki : ɗe ngardaaki dowla walla guwarnama, walla ɗe ngalaa hay diiwaan mo keerorii … Yoga e ɗemɗe winndere ndee noon ko e ooɗoo sifaa ngoni. Ɗemngal ngal laamaaki ina famɗi kaɓtorɗe so waɗdaama e ɗemɗe mawɗe, ƴaañiiɗe e doole laamu. Ɗe keewi ko duuñeede, ɗe natta huutoreede so wonaa e nguurndam keeriɗam : diine walla nder galle walla e ndema ekn, hay so tawii noon ko ɗemɗe ɓooyɗe … Laamu ina waawi nii haɓaade won ɗiin leƴƴi, yeru berbeer en to Alaseri walla Kurde en to Irak, Turki e Iraan…
Laamu ina waawi boom yaɓɓude ɗemngal doolnungal, teetta ɗum mbaawkaaji mum haa laaɓa, waawna ɗemngal ngal welaa, hay so wonaa ɗemngal jaajngal : ɗuum yiyaama e winndere ndee nde tuubaako Farayse biyeteeɗo Guillaume le Conquérant heɓti Angalteer, jiimi ɗum (teem XI), ƴetti Farayse fawi dow Engele : hankadi, fotde duuɓi 300 caggal ɗuum, kala tinɗo hoore mum ko Farayse haalata, Farayse winndata, haalata Engele tan ko yimɓe jiimaaɓe ɓee. Engele naatti e parlamaan ko e hitaande 1363.
Ndeke, golwole e laamu so njantondirii, ina mbaawi jogaade batte teeŋtuɗe e nguurndam ɗemngal. Ɗum ɓuri heewde fof ko e maayirɗe teel XXe, ɗo ɗemngal laamiiɓe jiimi ɓurngal keeweendi : « Sinuwaa to Taywaan, Saafaan to Inndonosi, Afaar to Jibuti, Eswaahili to Konngo, Bemmba to Sammbi, Mosi to Burkinaa, Pulaar to Gammbi ekn … E nder ɗee leyɗe kala ko ɗemngal tokosal walla koɗal jiimi. E nder yoga e leyɗe laamuuji ɗii mballitta ko ɗemɗe koloñaal walla ɗemngal tokosal laamiiɓe ɓee. Ɗum ko seede batte laamu e nguurndam ɗemngal. »
Ko ɗum tagi ɗemɗe ɗe ngonaani e laamu (ɗemɗe laawɗinaaɗe, ɗemɗe jaŋde e njuɓɓudi laamu) ina parwi no feewi, haa teeŋti noon so tawii ko laamuuji doolnuɗi, ɗi njaɓataa renndeede mbaawka (Farayse, Angalteer, Siin, Inndonoosi, ekn). E nder ɗee leyɗe, dowlaaji ɗii coklaani nii mumtude ɗemɗe tokoose ɗee, ko kañje e koye majje ɗaccittoo, sibu ɗe ngalaa hattan dartaade.
– Njiimaandi pinal
Ko njiimaandi ɗemngal e fannuuji keewɗi haa arti e faggudu e geɗe pinal goɗɗe, tuggi ekkol haa yettii geɗe karallaagal, ko wayi no sinemaa e rajo e tele e informatik. Ɗemɗe jiimaaɗe ɗee, ɗe tawetaake hay e janngirɗe laamu, ngalaa no ndartorii. So tawii ɗemɗe ɗe njanngetaake e ekkol ko parwuɗe, alaa ko haali ɗemɗe ɗe mbinndaaka. Ko noon kadi, hay so tawii ɗemngal ina winndaa, so ko yeñtinta to bannge pinal ina famɗi, ngaal ɗemngal alaa ko nafata : yeru, « remooɓe wambarankooɓe to Mali jannginteeɓe Bammbara, ngalaa defte walla jaayɗe e nder deftorɗi walla nokkuuji jeeyirɗi jaayɗe, nii woni ɓe keɓataa hay kabaaru walla humpito wooto e ɗemngal maɓɓe, fof rewrata ko e ɗemngal koloñaal, hono Farayse. Ko ɗumɗoo woni, ɗemngal ngal alaa njeñtudi pinal », binndol maggal alaa nafoore.
« leƴƴi pamari kuutortooɗi no feewi pine goɗɗe, gontata ko jowitiiɗi, leefna ɗemɗe mum en, mballita laygol ɗemɗe cemmbolinɗe. Daartol hollitii wonde ko leƴƴi jogiiɗi tiiɗndi to bannge pinal tan, tiiɗndi tuugiindi e juɓɓule duumiiɗe kam e njuɓɓudi janngirɗe e aadaa binndol tan mbaawi wuurde, hay so tawii noon kalfiraama fetel».
To bannge ɗemɗiyankaagal, so ɗemngal ina maaya, hay tippudi gowlaali mum wonata ko e saayde e ɗemngal jiimngal ngal, hay konnguɗi maggal mbaɗtata ko ñemmbude lelngo kelme ɗemngal jiimngal ngal, kelmeendi mum kadi wona e saayde e ngala. Ɗemngal maayrata ko saayde e ɗemngal jiimngal ngal, gila e celluka mum haa e faayiida mum e ustagol haalooɓe ɗum».
Kono tan, ɗemngal ina seerta e tagooje goɗɗe ɗee, sibu ɗemngal ina waawi wuurtude, fof fawii ko e mbayliigaaji renndo.
Yeruuji mum ina ngoodi, ɗo ɗemngal pamaral moɗi ɗemngal mawngal. Yeru, e teeminannde VIIIɓiire, ɗemngal Wiking en (Viking en) ɗeɓii warde Engele, sibu ɓeen keddoranoo ko golwole seeɗa ngam muumtude haa laaɓa leñol Anglo-Saxons en. Haa e teeminannde XVIIɓiire, Engele ko ɗemngal leefngal wonnoo, tee haralleeɓe heewɓe mbiyiino ko ngal maayowal. Kono hannde, eɗen nganndi ɗo ɗum wattini.
E teeminannde XVIIɓiire, heewɓe kadi ina tijjinoo maayde ɗemngal Farayse to Amerik hirnaange, kono hannde, ɗemngal Farayse ina wuuri toon, ina semmbolini hay sinno ko to Kebek, sibu ngal waawii dartaade njiimaandi Engele. Ɗemngal Farayse jiimii Arab to Alaseri fotde duuɓi 150, kono hannde Farayse ina toon yahra caggal no feewi, banngeeji kala.
Yeru ɓurɗo maantinde ko ɗemngal Hebree (ɗemngal banii israayiil en). Ngal nattiino haaleede gila e teeminannde ɗiɗaɓere, haa yimɓe fof koddiri ko ngal maayngal haa bada. Kono, duuɓi 1 700 caggal ɗuum, ngal wuurtii ha ngal wonti ɗemngal dowla. Hay so tawii noon ko miliyoŋaaji 7 tan kaalata ngal, semmbe maggal ina mawni, alaa ko yoga e ɗemɗe njoganii ngal.
Bookara Aamadu Bah
————————————
- Aadi men e Umar Mboyna Bah


text:
“Hol no mbaawirten faamninirde sukaaɓe men wonde ko jaŋde woni coktirgal ɓamtaare ɗoon ɗo annduɓe ngoni waasɓe, warkoyeeɓe ngoni alɗuɓe ?” (konngol Robert Mughabe)
“Hol no mbaawirten faamninirde sukaaɓe men wonde ko jaŋde woni coktirgal ɓamtaare ɗoon ɗo annduɓe ngoni waasɓe, warkoyeeɓe ngoni alɗuɓe ?” (konngol Robert Mughabe)
Hikka, to leydi Farayse, e nder almudɓe 100 waɗnooɓe bakkaa fof, heen 90 keɓii, woni 90% keɓii. Ɗoo e Muritani, e hitaande 2015, e nder 100 waɗnooɓe bakkaa fof, heen 85 keɓaani, ɗum noon ko 15% keɓnoo … Wonande won ɗiin fannuuji nii, dañooɓe ɓee ɓurataa 6%. Ɗumɗoo ina weeyondiri ! E nder leyɗe winndere ndee kala, so huunde wayii nii bonde, ko duko mawngo jibinta. E nder leydi men, ko ɗum huunde woowtaande, ɗum dillantaa, dillinaani hay gooto, muusaani hay gooto, sibu, ko famɗi fof, ko ina wona duuɓi 20, ko ɗuum woni njeñtudi Bakkaa ndii. So ardiiɓe jaŋde walla leydi ndii naamnaama no jaŋde wayi e leydi hee, ɓe kersataa jaabaade wonde “fof ina yahra no fotnoo yahrude”, “fof ina moƴƴi, hay huunde ŋakkaani”… Eɗen njenanaa hikka kadi wayata tan ko no wayatnoo nii, sibu won ko woƴi ardiiɓe Muritani ko wonaa ganndal.
Ɗum noon, no mbiyru-ɗen dow nii, e hitaande 2015 ko 41 986 almuudo mbaɗnoo bakkaa e Muritani. Ko 7% (3 134) fat ɓenni e daawal gadanal. Nde daawal ɗiɗmal yanti heen 3 302 woɗɓe njanti heen. Fof woni 6 436 “baseliyee” e hitaande 2015, woni 15% keɓɗo e 85% luppuɗo. Ɗum ɗoon haawnaaki e leydi men, ɗo ganndal natti jogaade faayiida ko ina jooni duuɓi dutal. Sibu, no mawɗo leydi Simmbaabuwee wiyri e lewru feebariyee 1998 nii : “Hol no mbaawirten faamninirde sukaaɓe men wonde ko jaŋde woni coktirgal ɓamtaare ɗoon ɗo annduɓe ngoni waasɓe, warkoyeeɓe ngoni alɗuɓe ?”
limooje ƴoogaaɗe e Cridem.org
Rewɓe kooniima e bakkaa hiisa
Hikka, e bakkaa matematik, ko sukaaɓe rewɓe ɗiɗo ngardii. Mi anndaa so tawii ko ngol woni go’o, miɗo anndi kam ɗum heewaani waɗde. Ko ɗum maale moƴƴe wonande renndo ngoo, sibu ñalnde kala darnde rewɓe ina ɓeydoo teeŋtude.
Ko nawi konu e peewnugol kaayitaaji kawgel ?
Miɗo yenanaa noon ko ngol woni go’o ko muulirde konu (larme) ina halfinee muulngo denndaangal kaayitaaji baɗirteeɗi kawgelaaji (naatgol kolees, berwe, bakkaa…), so en tuugiima e kabaaru jaaynde Le Calame. Ɗum ɗoon noon ko teemedde miliyoŋaaji ugiyya. Huunde haawniinde sibu muulirde ngenndi e muulirɗe keeriiɗe ina keewi e leydi hee, hay ministeer jaŋde ina jogii muulirde mum, hono muulirde IPN (Duɗal Karallaagal Jaŋde Ngenndiwal) ! Ɗum addani Le Calame wiyde wonde « Ɗum ko seede wonde ngardiigu kaalis e leydi ndii ina niɓɓiɗi, tee ko ɗum huunde nde hay gooto meeɗaa yiyde, nde alaa ɗo yiyetee e winndere ndee, ɗo konu, mudiingu e politik, mudii kadi e njulaagu, gila e ruso kaŋŋeeji haa e muulngo kaayitaaji. Muritaninaaɓe najii, konu hippiima, happiima fof. »
Muttaar


text:
Linjiila mo Matta winndi
Habaru dow Linjiila oo
Matta, gooto nder *aahiiɓe Iisa *Almasiihu sappo e ɗiɗo winndi Linjiila oo. Nder makko o holli Iisa woni *Almasiihu mo Alla waɗi alkawal lilowan nder duuniyaaru. Matta holli duu ko Iisa *Almasiihu woni laamiiɗo mo *Yahudankooɓe kaani ngatta gokka mum'en dow mum.
Nder Linjiila oo, Matta no haala dow annabaakuuji gaɗanooɗi nder dewtere Amaana kiɗɗo he no annabaakuuji ɗi kumniraa har Iisa *Almasiihu. Matta haali dow jahaale Iisa *Almasiihu he no o nyawtiri himɓe. O holli duu no ekkintinooje Iisa *Almasiihu kumniri tilsinooje *Muusa.
Linjiila oo timmiri maayde he ummitaaki Iisa *Almasiihu, he lilal ngal o lili *aahiiɓe makko (Matta 26–28).
Ko winndaa nder Linjiila oo :
Limtol maamiraaɓe Iisa Almasiihu e dimeeki mum (1–2)
Waaju Yahaaya (3.1-12)
Batisma Iisa e cii'aaki mum (3.13–4.11)
Golleeji Iisa nder leydi Galili (4.12–18.35)
Jahaale Iisa nannga illa Galili faa Ursaliima (19.1–20.34)
Asawere Iisa sakitiine (21.1–27.66)
Ummitaaki Iisa e banngol mum (28.1-20)
1
Limtol maamiraaɓe Iisa Almasiihu
1 Ɗum woni inɗe maamiraaɓe Iisa *Almasiihu, jippotooɗo he Daawda e *Ibrahim :
2 *Ibrahim rimi Isiyaaku.
Isiyaaku rimi Yakuuba.
Yakuuba rimi *Yahuuda he rimdaaɓe muuɗum.
3 *Yahuuda he deekum Tamar ndimi Fares he Jara.
Fares rimi Hesruuna.
Hesruuna rimi Aram.
4 Aram rimi Aminadaabu.
Aminadaabu rimi Naason.
Naason rimi Salmon.
5 Salmon he deekum Rahab ndimi Bo'as.
Bo'as he deekum Ruut ndimi Obed.
Obed rimi Yesa.
6 Yesa rimi laamiiɗo Daawda.
Daawda he dee-Uriya mo o teetunoo Uriya ndimi Suleymaanu.
7 Suleymaanu rimi Robo'am.
Robo'am rimi Abiya.
Abiya rimi Asa.
8 Asa rimi Yusufat.
Yusufat rimi Yoram.
Yoram rimi Ujiya.
9 Ujiya rimi Yotam.
Yotam rimi Akas.
Akas rimi Hejekiya.
10 Hejekiya rimi Manasa.
Manasa rimi Amon.
Amon rimi Yusiya.
11 Nder jamaanu mo Isra'el honaa faa *Yahudankooɓe njaaraa leydi *Baabiila,
Yusiya rimi Yekuniya he rimdaaɓe muuɗum.
12 Nder jonnde maɓɓe nder *Baabiila,
Yekuniya rimi Salaatiyel.
Salaatiyel rimi Jorobaabiila.
13 Jorobaabiila rimi Abihuda.
Abihuda rimi Eliyakim.
Eliyakim rimi Ajoro.
14 Ajoro rimi Sadok.
Sadok rimi Akim.
Akim rimi Eliyuda.
15 Eliyuda rimi Eliyajaaru.
Eliyajaaru rimi Maatan.
Maatan rimi Yakuuba.
16 Yakuuba rimi Yusufu, jom ɓaade Mariyaama.
Mariyaama woni inna Iisa bi'eteeɗo *Almasiihu.
17 Hakkune *Ibrahim he Daawda walaana jamanuuji sappo he nay. Hakkune jamaanu Daawda warde jamaanu mo Isra'el honaa faa *Yahudankooɓe njaaraa leydi *Baabiila walaana jamanuuji sappo he nay. Hakkune jamaanu mo Isra'el honaa faa *Yahudankooɓe njaaraa leydi *Baabiila warde jamaanu *Almasiihu walaana jamanuuji sappo he nay.
Dimeeki Iisa Almasiihu
18 No Iisa *Almasiihu wardi duuniyaaru nii : Mariyaama inna Iisa no nannganaaɗo Yusufu non. Amma fadde makko ɓaŋeede, tawi o saawi nder baawɗe *Ruuhu Ceniiɗo. 19 Yusufu mo o nannganaa oon no dartiiɗo, o hiɗaa semtinde mo yeeso himɓe fuu. Nden o anniyi faasitaade kaɓɓal ngaal nder cuccukka. 20 Amma wakkati o wonnoo omo miiloo ɗum ndeen, sey maleykaajo Joomiraawo gom wanngani mo nder koyɗol, wi'i mo :
—Yusufu, taan Daawda, taa hulu ɓaŋude Mariyaama, ngam ɓinngel ngel reedu mum o saawi ngeel he *Ruuhu Ceniiɗo ngel ƴuwi. 21 O riman ɓiɗɗo gorko, inndiraa mo Iisa.* 1.21 Maana Iisa woni « Kisinoowo. » Kanko hisinta himɓe makko he hakkeeji mum'en.
22 Ɗum fuu, ɗum waɗi ngam humnude haala ka Alla lilunoo annabiijo gom wi'a himɓe :
23 Surbaajo mo anndaa gorko saawan,
nden rima ɓiɗɗo gorko.
O innditiree Imanuwel.† 1.23 Esaaya 7.14
Maana innde ndee woni : « Alla no wondi he meeɗen ».
24 Wakkati Yusufu finunoo, o waɗi ko maleykaajo Joomiraawo oon wi'unoo mo ɗum. O ɓaŋi Mariyaama, 25 dey o hawtaay he makko naako o rimi ɓiɗɗo gorko oon. Yusufu inndiri mo Iisa.


text:
Makka, ñalnde Aljumaa go’o koorka 1441 Hijriya, ine hawri e 24 abril 2020. Ñalnde heen kadi ko aljumaa hawri. Ɗuum haɗaani Kaaba, nokku ɓittatnooɗo yimɓe e sahaa kala, haa teeŋti e koorka e aljumaaji, wiiɗnude. Makka noon heeroraaki ɗum hikka. Gure mawɗe winndere ndee, ɓittatnooɗe yimɓe (Pari, New York e goɗɗe) fof ko nii ciforii. Hol baɗboniijo oo ? Ko Koronaa wiris Covid-19, woni baɗboniijo oo, ndee tagoore nde timmaani hay kullel. Kanngel ari siftinde aadee en hay huunde ngonaani.
So tawii ko goonga, koronawiris hawii hanndiima aduna oo kala : hol miijinooɗo leyɗe Orop ɗe gannde mum en, e tippudi cafrirɗe mum mbayi yahrude yeeso nii fof, ina ndonkana mboros ? Hol miijinooɗo leydi ɓurndi heewde doole he aduna oo, ina ɓura boomaade e nguuɗoo ñawu haa soldateeɓe mum, ko ina tolnoo e teemedde teemedde, ina maayra no buubi nii he laana ndiyam ka njolnoo ? Hol miijinooɗo wonde juulɓe ina egga jamaaji e jumaaji mum en, hijjoore haytinee ?
Koronawiris ko konngol jaajngol e hitaande 2020 ndee. So hitaande hesere dariima ina heewi ko yimɓe nduwondirta « yo hitaande ndee ardu en malu e cellal e ƴellitaare ». En nganndaa hikka, mbele e darorɗe mayre mbar en njaabanaama. Waɗi en wiyde noon ko tuggi lewru saawiyee 2020 feewde jooni, aduna oo fof yerɓii sabu ñawu ndaaɓ-ndaaɓtondiroowu biyeteengu Covid-19, lollirngu koronaa.
Hol ko woni Covid-19 ?
Covid-19 korona annomini kono “durmo” nii walla maɓɓo, tuubakooɓe mbiyi : “grippe” sabu joomum heewi ko faaweede, ɗojja ɗojjo yoorngo ngo aldaa e kaakte, becce mum muusa, foofaango saɗta. Ɗeen maale fof noon ko caggal nde ñawu nguu fuɗɗii heɓindaade mo sellaani oo. Ko adii ɗiiɗoo peeñɗi noon, alaa ko joomum hollirta tigi rigi kono so tawii neɗɗo ina wuuri he sato ɗo ñawngu nguu teskaa, omo foti, ko yaaccii, loskoyde ɓalndu makko to doktoor.
Hol ko saabii koronaa ?
Saabii koronaawiris 2019 ko mboros ganndiraaɗo « covid-19 ». Eɗen ceernda noon mborosaaji, mboros mo annduɓe mbiyata “bakteri” (bactérie) e mboros mo ɓe mbiyata “wiris”(virus). Caabotooɗo koronaa oo jeyaa ko he wirisaaji. Bakteri kam safaara mum ina woodaa sabu antibiotikaaji (antibiotiques) ina haɓoo ɗum. Wiris noon ina saɗti foolde, woodi tan ko leɗɗe kaɓotooɗe maale mum : paawle ɗee, ɗojjo ngoo, caɗtugol foofaandu nduu… So oɗon teskii hannde, safaara koronaa ganndaaɗo tan ko suraade, suumde hunuko e kine ngam falaade raaɓo-raaɓo ngoo, sooɗaade dañaa e wallitde joomum so ñawu nguu heɓindiima ɗum : newnande ɗum foofaandu mum haa nde seerti heen kala. Alaa safaara koronaa keɓtinaaɗo woodi tawo. Ko ganndo gooto, lollirɗo Didier Raoul fuɗɗii wasiyaade kuutoragol kolorokin (safaara pali), kono ɗuum suwaa faamondireede tawo, hay so tawii noon won wiyɓe njaribiima ɗuum, ndañii heen yitere moƴƴere (Senegaal).
Iwdi ñawu ngu
uNgu adii feeñde ko leydi Siin e wuro wiyeteengo Wuhan. Ñalɗi gulɗi, heewɓe keddiima heen. Ina tuumaa ñawu nguu ummorii aadee ko e kullon ladde ɗiɗon : wilwilnde e « panngolen » (annama yeendu nii), kullon kon tebbuuli mum en korsinaa to Siin. Jehre heeriinde ɗo teewu mbarakon ladde njeeyetee ina e wuro hee, ndeen ko uddaande e ooɗoo sahaa ! Won ko Hooreejo leydi Amerik, hono Donald Trump, fuɗɗii feññinde, so wiyde « mboros oo ko nehaaɗo, ko leydi Siin aaynii ɗum he aduna oo, teeŋti noon e leydi Amerik », ɗum yimɓe njortaaki heen tawo, kiisii kaan haala ko luural leydi Amerik e Siin ɓurngal ɓaartaade to bannge faggudu (pompondiral), sabu ina laaɓi hannde, e nder aduna oo kala, Siin koko hoonii e dow Amerik e yoga fannuuji (faggudu, karallaagal, fiyakuuji renndo, safaruuji, jawdi kaalis ekn….).
Leyɗeele keewɗe njaayaama hannde ñawu nguu, kono maa mbiyaa to ngu umminoo too, ngu hanndaama toon law, tawi noon he nder won leyɗeele Orop e to Amerik, ngu reɓii toon no feewi haa pittaali keewɗi mboomii heen. Hono nguun ñawu ndaaɓoowu taccungo keeri leyɗeele wayri yiyeede ko e kitaale 1920 to Orop, lollirngu « peste », mboomnoongu ko ɓuri 40 000 aadee, hay so ɗum yettaaki en gaa he Afrik, eɗen nganndi “peste bovine”, kono nguun ñawu njanoowu he jawdi, fulɓe mbiyata ɗum ko “caaru”, ina seerti e “peste” janoowo he yimɓe oo.
Korona yettiima en ɗoo e Afrik tawde alaa ɗo heddi, yeru daɓɓo : Afrik Worgo ngu yooɓiima toon fotde 58 aadee, Senegaal yimɓe 7, Mali yimɓe 5 ekn… kono ɗuum waɗdetaake e bonannde ñawngu he nder leyɗe Orop walla won ɗeen he Amerik.
Batte Covid-19 he winndere ndee
Batte ñawu nguu he aduna hee ina heewii bonannde. Hannde (26/4/2020) ngu yooɓiima ko ɓuri 200 000 aadee he winndere ndee. Tengiti ngal dow, leydi Amerik heewii maayɓe (50 000 hannde), kadi, ko haawnii heen koo, ko ɓaleeɓe Amerik ɓuri maayde heen, huunde fennoore jeeyngal jaajngal kollittunoongal wonde ñawu nguu ɓuri yaawrande ko guri boɗeeji.
Kono mbiyen tan batte ɗee ɓuri bonde ko e ngurndam yimɓe ɓee e faggudu aduna oo. Curagol yimɓe yeñcintunooɓe he nokkuuuji mum en, addanii gollorɗi keewɗi dartinde golle, ɗum addani gollotooɓe ɓee nattude gollaade, golle ɓeydii saɗtude he nder leyɗe ɗee kala. So en ƴettii yeru tan tawi en ngoɗɗoyaani, ɗoo he Muritani, yoga e sosiyeteeji uddii, sarwisaaji laamu ina caɗti yettaade, wuurnooɓe e ndoolon mum en, so wonaa ngolli ñaamataa (fitiram golleeɓe, restoraaji, yeeyooɓe ko wonaa nguura, jehe…).Ɗum jibinta ko heege, saaboo murtooji he won leyɗe (Afrik Worgo) tawde gooto e seppatnooɓe ɓee wiyi jaaynooɓe ɓee “ koronaa wara min, ɓurani-min heege wara min ”. PAM (Tuugnorgal Nguura Winndere) ina hiisoo hannde fuɗɗiiɓe heyɗude he aduna hee caggal ñawu koronaa tolniima e 130 miliyoŋ aadee tawta 136 miliyoŋ duuminooɓe he magge ɓee.
E fannuuji goɗɗi, kala ko yowitii e jaŋde e pinal koko dartii : ekkolaaji e duɗe jaaɓi-haaɗtirde uddii, jumaaji nattii juuleede , nokkuuji beytorɗi e pijirlooji pine (nokkuuji fuku bal, sinemaaji, galleeji pine ekn…) haala mum en haaletaake, kono eɗen teskoo ɗiin nokkuuji kala ko nokkuuji ɗi yimɓe heewɓe nguurnoo sabu dañal ummotoongal heen.
Uddo keeri hakkunde leyɗeele, alaa ndi ɗacci, alaa ko naatata, alaa ko yaltata, gila e yimɓe haa e marsandiis e kuutorɗe karalleeje telɓinii yoga e golle ballittunooɗe ɓamtaare leyɗeele doofole ɗee. Ina jeyaa hannde kadi e ngoƴa men, uddo hakkunde diwanuuji leydi Muritani sabu yah-ngarta gollotooɓe sarwisaaji laamu, julaaɓe, yiilooɓe eɓɓooji nder leydi, jom soklaaji en e laamorgo leydi… fof dartiima.
Cofte keewɗe adunayankooje paɓɓaama walla nii kaaytaama (fuku koyɗe, cofte ɓalli, batuuji mawɗi hakkunde dowlaaji ekn), to bannge politigi geɗe fof ko jowaaɗe, dingire politigi ko eggaaɗe maa mbiya hannde laamiiɓe ngalaa luulndiiɓe, ma a taw ko “ko ɓuri sasa yanii e woyndu”. Hay woytortonooɓe waɗi ɗum en yuɓɓinde wooteeji ko mbele ina kormoo doosɗe leydi mum en, njuɓɓinii wooteeji “kersiniiɗi” tawde wonii ko ɓuri heewde e ɓesngu hee nootitaaki heen (Mali e Gine), mbar nii ɗiin wooteeji ina ndagii ?
So tawii goonga haalaama, koronawiris, hay so tawii yiyotaako, memotaako, sabu pamɗugol mum, hawii hanndiima aduna oo kala : hol miijinooɗo wonde leyɗe Orop ɗe gannde mum en, e tippudi cafrirɗe mum mbayi yahrude yeeso nii fof, ina ndonkana mboros ? Hol miijinooɗo leydi ɓurndi heewde doole he aduna oo, ina ɓura boomaade e nguuɗoo ñawu haa soldateeɓe mum, ko ina tolnoo e teemedde teemedde, ina maayra no buubi nii he laana ndiyam ka njolnoo ? Hol miijinooɗo wonde juulɓe ina egga jamaaji e jumaaji mum en, hijjoore haytinee ? Ɗum hollitii tan wonde doole tago nganndodtaako, ganndal fof e yahrude yeeso, won ko heddoraa. Ameriik ina foti faamde doole ko luɓal tan, kadi gannde ko beñondirɗe, aadee fof ne kay ina foti ɗum faamde mbele toowal ngal Alla waawi rokkude ɗum fof ina waɗda heen yankinaare, miijtoo no feewi wasiya Nelson Manndelaa : “…yankinaare jeyaa ko e ɓure aadee, so neɗɗo wonii jankiniiɗo, hollirii yimɓe ɓee wonde ɓuraaani ɗum en, ko ndeen ɓe kormotoo mo, korsina mo”.
Maamuudu Haaruuna Joob


text:
Nafa weño (fuwaar) e nder luumooji Afrik?
Saakitaama ñannde :
Heɗiiɓe RFI Fulfulde min bismiima on nder taskaram men ‘’faggudu e ɓamtaare Afrik. Faandaare faggudu e ɓamtaare Afrik, ko faaminde on, no leyɗe men fewndori baŋŋe jawle, ɓamtal e saɗteende walla caɗeele ko yowitii e ɓamtaare Afrik.E nder yewtere ndee, kaaleten ko ko faati e ngeyngu e nder luumoji weño (berti walla fuwaar). Ko ɗum ɓeydata e faggudu leyɗele? No ɗi luumoji juɓɓinirte ? Ko woni ndarnde laamuji men e ɗee golle ? Ko serndi ɗii luumoji e jeereji gowaaɗi ɗii ?Ngam jaabaade ɗee naamne, koɗo men ko Abdulaay BA, Kontaabuljo halfinaaɗo ngalu to "Cices", omo e ndii njuɓɓudi luumo fuuwar gila duuɓi noogay jooni.Faahin e dow nden toɓɓere en jewtidan enen e Faatumata KA, debbo cukko hooreejo rewɓe ngaynaako Senegaal, woni golle makko ko waylugol kosam, eɗen tawno mo e nder oo fuwaar.Mammadu LI, ko ne'oowo ñaaki, njumogol juumri, kanko kadi omo ari e nder luumo fuwaar ngam hollude golle makko.Faatumata BA, gardiɗo sosiete, Tegela, omo ari ƴeewde gollidiiɓe.Heɗiibe Rfi Fulfulde, hannde ko nii woni toɓɓe taskaram, Faggudu e ɓantaare AfriK.
Heɗee kaa taskaram e alkamissare kala, 8:50, himo heɗitee aljuma 17:50 (GMT) Yonta Kuuɓal.
Hiɗon waawi tawtoreede e jewte ɗen ka tonngoode amen WhatsApp: 00221766441282.
Hiɗon waawi yiitude taskaramji ɗin fow ka kelle amen Facebook e Twitter: RFI FULFULDE


text:
Ho ko haɗi laamuuji leyɗe men ɗe e pelle mawɗe jogiiɗe njuɓɓudi ɓamtugol renndooji ɗi nde ɓurataa waɗde pewje haa ganndal yottodoo renndo ngo ? Sabu ngalu ngu yimɓe fof pooɗantoo ngu daňotoo ko e ndaɗɗudu pewje moƳƳo.
So annduɓe hatanteeɓe(dariiɓe) mbinndii defte e ɗemɗe ngenndiije ɗe, tawa won heɓɓotooɓe ɗeen defte coode mum en, naattina ɗum e renndooji ɗi, e mbaydi dokkal walla beeɓnal, ngam yimɓe keɓda defte binndaaɗe e ɗemɗe mum en.
E oon sahaa maa yimɓe ɓe ngoow janngude defte ɗemɗe mum en, ngoowa mbaawa Ƴoogirde gannde e defte binndiiɗe e ɗemɗe mum en, kadi ɗemɗe e njanngiino mum en ɓeydoo eeltaade.
Tawde kay ko wayi no laamu senegaal yahii haa ina nokka e ngalu mum ndoondiingu nguurndam leydi ndi 40% naatna ɗum e jaŋde leydi ndi.
Waɗde kay nguun ɗoon laamu fotaani yejjitde e ronkudu soodtude defte binndeteeɗe e ɗemɗe neeneeje ɗe, waɗa ɗum dokkal renndo ngo, mbaawka ka ruttitoo e leydi ndi, ɗuu wonana leydi remaa ɗoo soňaa ɗoo.


text:
Tuggi 23 haa24 suliyee 2010 sifaa Hannki pinal Hannde yilliima e wuro Oolo Oologa e bismaango ADSCO.
Sete o jaɓɓaama jaɓɓungal jooɗngal tuggi guduroŋ fayde wuro. Ummaade guduroŋ to ko otooji ɓe njaɓɓoraa, fayde nder wuro to ko pucci, naatirde wuro ngo ko yimɓe dariiɓe e mbedda, ɓe na bannge nano, ɓeya ina ngoni bannge ñaamo.
Tuggi 23 haa24 suliyee 2010 sifaa Hannki pinal Hannde yilliima e wuro Oolo Oologa e bismaango ADSCO.
Sete o jaɓɓaama jaɓɓungal jooɗngal tuggi guduroŋ fayde wuro. Ummaade guduroŋ to ko otooji ɓe njaɓɓoraa, fayde nder wuro to ko pucci, naatirde wuro ngo ko yimɓe dariiɓe e mbedda, ɓe na bannge nano, ɓeya ina ngoni bannge ñaamo.
Nde sifaanaaɓe paandii nde, njippii e otooji mum en, ina njahra koyɗe hakkunde maɓɓe, ina mbeeɗa ɓe juuɗe ina calmondira e arɓe jaɓɓade ɓe. Noon ɓe ngoori haa ɓe njettii caali jippunde. Ɓe njoɗɗinaa. Gootal e terɗe ADSCO ɓami konngol bismii ɓe. Caggal mum,hoyreejo dental Sifaa hanki pinal hannde jaabtii bismaango ngo.
So en ngartii e sabaabu njillu dental sifaa to Oolo oologo, ko noddaandu ngam hirjinde e reentinde ko fayti e rafi SIDA, kam e hirjinde ko fayti e janngingol sukaaɓe rewɓe ;
ɓe mbaɗii heen hiirde wootere jamma kam e beetawe gooto hirjino.
Oolo Oolooganaaɓe heewɓe nootitiima e jeewte he njaabtiima heen naamnde keewɗe peewtuɗe e ɓeto faamamuya mum en….
Caggal nde kiirɗeeli ɗii ngasi, dental Sifaa waɗdii batu e catal ADSCO to Oolo Oolooga ngam fiɓondirde gollondiral hakkunde pelle ɗiɗi ɗee.
Umar Bah Mboyna


text:
2
1 Min non, yo musiɓɓe an, fewndo mi yahunoo ka mon fii feɲɲinangol on goonga Alla wirninooɗo on, hinaa ɓurnondiro konguɗi maa faamu mi yaari. 2 Ko fii mi taw moƴƴaa ka mi ndaara goɗɗun goo hakkunde mon, si hinaa Iisaa Almasiihu, fempaaɗo on. 3 Min tigi miɗo wonirnoo takko mon e noone no lo'iri e kulol e diwnol tiiɗungol. 4 Kongol an ngol e waaju an ngun aldaano e konguɗi welɗi e faamu neɗɗanke, kono ko wondunooɗi e maandeeji ɓanginɗi bawgal Ruuhu Alla on, 5 fii wota gomɗinal mon ngal iwru e faamuuji yimɓe ɓen, kono e bawgal Alla ngal.
Fii Faamu Haqiiqawu ngun
6 Kono fow e mun, ko faamu men waajotoo mokobaaɓe ɓen, hara ko faamu ngu tawata hinaa ngu oo aduna, hinaa ngu laamuuji oo aduna kadi muloyteeɗi. 7 Ko faamu Alla wonɗen waajaade, ɗun ko ngun wirninoongu e nder gundoo, ngu Alla eɓɓannoo fii darja men on ado aduna on tageede. 8 Laamu woo e ɗii laamuuji oo aduna andaano ɗun. Ko fii si ɓe anduno, ɓe fempataano on Jom mangural. 9 Kono ko wano windori non:
«Ko Alla eɓɓani yiɗuɓe mo ɓen kon,
ko ɗun woni yiitere yi'aali, nowru nanaali,
e ko ɓernde neɗɗanke miijaaki.»c 2.9 Isa. 64.3
10 Ko e men Alla ɓanginiri ɗun Ruuhu mun on.
Ko fii Ruuhu on hollay ko woni woo, hay piiji Alla lugguɗi ɗin. 11 Ko hombo e hakkunde yimɓe ɓen andi ko woni e neɗɗo, si hinaa ruuhu wonɗo e makko on. Ko wano non kadi, gooto waawataa andude ko woni e Alla, si wonaa Ruuhu Allaahu on. 12 E hin-le enen, hinaa ruuhu oo aduna hendiɗen, kono ko Ruuhu iwruɗo e Alla, fii no andiren ko Alla yeɗiri en sulfu makko on kon. 13 En alaa wowlirde ɗun yewtereeji ɗi faamu neɗɗanke jannata, kono ko ɗi Ruuhu Allaahu on jannata ɗin, e nder sifanagol yimɓe ɓe on Ruuhu woni e mun ɓen haqiiqaaji iwruɗi e on Ruuhu. 14 Kono neɗɗo mo aldaa e Ruuhu Allaahu on jaɓataa piiji Ruuhu Alla ɗin, ko fii ko ɗi feetere e makko, o waawataa ɗi andude, ko fii ko Ruuhu Allaahu on ɗi taskortee. 15 Kono neɗɗo mo Ruuhu Allaahu on woni e mun on taskoto ko woni woo, kono kanko hay gooto hewtaa taskagol mo. 16 E hoore ɗun:
«Ko hombo andi miijo Joomiraaɗo on fii jannugol mo?»d 2.16 Isa. 40.13
E hin-le enen ko miijo *Almasiihu on jogiɗen.


text:
Hol daňannde afrik daňi e ngol dawol ngol nelaaɗo mum dowrowo makki sal dawani ɗum to leydi riisi e gardagol waladimiir putiin ?
Hol yiyannde amerik e orop e ngol dawol ngol makki sal dawani afrik fof ?
Amerik e oroo hol pewje pawtata e afrik caggal ngol dawol ? haa teeŋti noon e waladimiir putiin innii heen afrik ina foti jeyda hoyre mum !
Ngool jeygol hoyre mum noon cikku mi ko to ɗemɗe afrik e to faggudu mum.
Miin oo afriknaajo mbiɗo jaɓi afrik suwaa jeyde hoyre mum haa teeŋti noon e laamuuji afrik ɗii e hoyre mum en.
To bannge afrik e kuuɓal, afrik huutoraaki ɗemɗe mum to bannge laamu, laamuuji afrik kuutortoo ko ɗemɗe goɗɗe ɗe kaaletaake e leydi mum en.
A arat ɗoo e leydi tawaa laamu mum liggondirirta e renndo mum ko ɗemngal faranse, njahaa leydi ngoɗndi tawaa ndiin liggondirirta e renndo mum ko ɗemngal engelis walla purtogees walla – walla …
kono tawa ɗeen leyɗe fof ɓesngu mum en ina renndi ɗemngal gootal ko wayi no ɗemngal pulaar, walla ɗemngal goɗngal.
Ɓesngu leyɗe ɗee huutortoo ko ɗemɗe mum e nder mum.
Laamu ko kanum tawi ɗemngal ina e leydi mum, waɗde laamu foti ko haalde ɗemngal leydi liggoroo ɗum haaldira ɗum e yimɓe ɓe, yimɓe ɓee mbaasa wuurde e ňoheede tan sabu neɗɗo fotaani ňoheede e nder galle mum.
{{ɗoo ɓesngu afrik jeyaani hoyre mum e nder laamu leydi mum}}
– Goɗɗum ɗum, yoga e leyɗe afrik laawol ( loi ) mum ko juɗngo ngo yottodaaki yimɓe fof – fof, sabu martaba mum en to laamu walla to
guure (aadaaji ) goɗɗe, tawa kadi won ko ɓeen newnantee e denndaɗum ndenndi ( republique ) ndi ko gooto fof newnanaaka e ndenndi ndi.
Haa ɗuum wontii kinɗe roni – ronaa to bannge daňal e nguurdam newiɗam wonan’de ɗiin ɓesnguuji e dowu ndenndi ndi, tawa woɗɓe ɓee ko ɗesa maayoyde e laddeeji ladde nde ɗesa heɓde ko poofiri e aduna he.
{{ɗoo ne laamu afrik heɓaani hoyre mum e nder ɓesngu leydi mum}}


text:
13 ko ňalnde teddiniraande rajo – 21 ko ňalnde teddiniraande ɗemɗe muynaaɗe tawi fof ko e lewru ndu wooturu lewru colte.
Rajo noon lummbotoo ko e maayo ɗemngal, ɗemngal ne kay rajo ko Ƴiiwoonde mum toɓoore yarna ɗum ɓeyda guurol mum.
Ɗemngal fof noon ko muynal ko ngenndiwal e leydi mum, kono noon ɗemngal ko ko ɗannotoo no neɗɗo ni ina yiyloo ɓamtaare mum, ɗemngal so ɗanniima arii e nokku keewɗo ngalu, ngu joom ngalu ngu huwtoraaki fawaani becce mum e ngalu mum, ngaal ɗemngal ɗanninoongal hoɗa ɗoon fawa becce mum e nguun ngalu, ko ɗuum woni ko afrik wuurnaa – wuuriri noon.
Ko noon ɗemɗe oropnaaɓe mbaɗi ɗemɗe afriknaaɓe ɗe, arde ňoƳƳa ɗum haɗa ɗum foofde sukka dame fof haɗa ɗum diwirde bibje mum, rokka ɗum sigeeji ɗi ceŋaaki e Ƴiyal yo diwir.
Waɗde fellere dental yunesko(unesco) yo waylu jaɓɓal mum ɓeyda taaɓal mum, ɗemɗe ɗe mbaasa wuurneede e taƳaneede ňalaande tan ngam ciftoreede e siftineede.
Ɗemngal fotaani yejjiteede saka na siftoree ina woodi e aduna he, na siftinee ina foti daraneede, sabu ɗemngal fof ko fittaandu ɓeen haalooɓe ɗum.
Sabu neɗɗo waawaa siftorde ɗee geɗe 2 :
1 – ňande nganndu-ɗaa ho mo woni aan !!
2 – saangaare nde nanɗaa ɗemngal ma neenewal !!
Ɗemngal fof ngal wonaa neenewal ko ɗemngal paggangal, ko aan tawoyi ngal waɗti ngal e faggo ma, ko aan yahi jangdu janngoyi ngal, walla tawoyaa renndo maggal.
Ɗemngal ma neenewal noon mbayɗaa e mum tan kono mbayɗaa e hoyre ma ni ; a yiy hoyre ma tan aɗa woodi – aɗa haala ngal, a anndaa honde ? – a anndaa mande ? waɗde ko ngaal ɗemngal mahodii e hakkille ma, ɗemngal fof ngal mbaɗtu-ɗaa ɗemngal janngirgal miijorgal, a fawii hakkille ma waawnere(VIOL) ɗemngal paggangal tawde mahodaaki e hakkille, hakkille o waawataa faggoraade ngal ko faggotonoo e ɗemngal mum neenewal ngal ko, ko ɗuum tan – tan tonngi afrik tee tonngiri ɗum caggal, haa hay so firgitiima yani waawaa falnude juuɗe tuggoo, ko tiinde nde tan adotoo e leydi ko hawri fof ko ɗuum.
Ɗemngal wonaa haaleede – winndeede tan soomii e mum, hakkille doole mbaawka, e denndaangal ko ina miijee e ko ina faamee fewjee ko aldaa e tampere e ɓooyal woni ko e ɗemngal mahodiingal e hakkille (ɗemngal neenewal) ngal, kono so wiyaama ina waɗiree ɗemngal paggangal wonata ko hocindaaru e ňaalturu.
Ɗemɗe ɗe yo ɗe mbaɗe ɗemɗe golle nguura, sabu aduna wuuri tan ko e ko wuurni ɗum, neɗɗo waawa rewde e ko wuurnaani ɗum wiya ina wuurna ɗum.
Fellere yunisko nde yo haaldu e laamuuji afrik ɗi, alaa e sago fawee e laamuuji ɗi ɗemɗe afrik ɗe mbaɗtee ɗemɗe gollorɗe nguurndam neɗɗo e kuuɓal, ko ɗuum tan hannde ɗemɗe ɗe padi e yunesko, so tawii kay yunesko daranaaki ɗemɗe ɗe darnde beey-weeyal walla darnde demba-neɗɗere !!!
Binndo biɗto ɗemngal pulaar, yiyannde mum e ɗee ňalaaɗe ňallaaɗe 13 colte – 21 colte rajo e ɗemngal neenewal.
idrissa KAH


text:
Jimol Maayo
« … Pulaar ene waawi siŋkaade, suɗoo, ñaaya e kunuɗe yontaa6e : kaan wiyetenoo haŋki ko Payka. Hannde jamaanu wayliima ; jaambareeji cañɗi, ɗi pofataa, ndogataa e jom-naange en yañnju6e 6e kiiɗaaki piɗttaali mumen, mbirniima kono haajooni pulaar ene waawi regaade no lacciri ndi yarwii baawɗo mo wonaa ekor-maŋngu, fetta no caayaale ndaayri piindudi nii, wiimta uuranteeri no koyle dabbunde ɗe soñoo yillaaki. Oon pulaar, diɓɗuɗo no kaŋŋe mbuure, jalbuɗo no ɓiraɗam, ene waawi wiyeede Piinduka. Omo yiitetenoo e Gellaay Aali Faal, Sammba Joop-Leele, Aamadu Koli Sal e ko nanndi e mumen.
Hannde so tawii jom Mbaggu leñol ɓennii, Mammadu Wan, sikke alaa, ene jeyaa e ɓurbe ronde ɓee-ɗoo mawɓe wuurnunooɓe pulaar haa ndawi cuuɗii leppi Ieydi … »


text:
Ciftoren, eɗen poti siftorde ko hikka waɗti duuɓi 36 ko lampa diine mawka, annoore ganndal seedtinnde, timmoode waliyaaɓe laaɓtunde hono Alhajji Mahmuudu Bah Jowol (yo yurmeende Alla won e makko) ruttinoo e joom mum, ñalnde alarba 04 lewru siilo hitaande 1978.
Ciftoren, eɗen poti siftorde ko kanko wonnoo mo annduɓe mbiyatnoo Liwal-Barooɗe udditnongal duɗe Alfalah e nder leyɗeele Muritani, Mali, Senegaal, Gine, Kameruun, Liberiyaa, Konngo, Sayiir e Gaboŋ ngam jannginde ɗemngal arab e sarde diine Lislaam e nder jookli Afrik.
Ciftoren, eɗen poti siftorde ko kanko jannginnoo yoga e pooye mawɗe jahruɗe ɗemngal Arab, guurɗe hannde walla dontinɗe ganndal e nder ɗeeɗoo leyɗeele, gila e jagge laamu tiiɗɗe, ñaawooɓe nantuɓe inɗe mumen, elimaneeɓe jumaaji e jamaaji tuugnorɓe haa e seernaaɓe duworteeɓe.
Ciftoren, eɗen poti siftorde ko oo ngenndiyanke mo yeru mum heewaano, fiɗɗitnoo pittol laamu Muritani, haɗi Ɓaleeɓe teppaade to binndol ɗemɗe ngenndiije Pulaar, sooninke e wolof, kañum fof e yahrunoode ɗemngal arab, e wonnoode heen tuugnorgal laaɓtungal.
Ciftoren, eɗen poti siftorde Sileymaani Baal helno muudo hormo e sahaa mum, Sayku Umaar Taal fellanno diine, ñiiɓnuno laawol Tijjaani e nder yonta mum, Abdul Qaadiri Kan mahno jumaaji e jamaaji hakkunde Horkaƴere e Dagana, Alhajji Mahmuud Bah ne fusno suudu humambinnaagal, sari ɗemngal Arab e nder leyɗeele Ɓaleeɓe.
So lekki mawki yanii, colli keewɗi mbeemat kono ko ɗi mbeemii fof, oto ɗi njejjit o woniino maamaawi mawki hakkunde yolnde wonande tampuɓe e horitiiɓe, sewnde ɓuuɓnde e nder jeereende wonande lohɓe ɗomɗuɓe, lañaandi cafndi, neenndi ndaganiindi heyɗuɓe.
Yo Alla yurmo mo, yaafoo mo, waɗa toon fooftorde makko, kanko e denndaangal maayɓe juulɓe. Yo Alla waɗtu barke e ɓesngu ngu o ɗacci caggal makko, caggal nde ngu wuuri ko juuti. Aamiin.
(…)
Njaay Saydu Aamadu, lollirɗo Gelongal Fuuta
Ina jokki, kono ko e Fooye Ɓamtaare tonngoode 106, yaltunde ñalnde 2/01/13.


text:
Diwaal Zamfara Nigeria: Maa Fulfude waɗtu janngeede he nder Ɗuɗe laamu he.
Ɗuum ko fodoore nde Bello Matawalla, Guwerneer Zamfara, gooto e dowlaaji Nigeria, fodani Fulɓe tuma nde o heɓi eɓɓaande “Siiñcangol Aynaaɓe”, walla ko ɓe noddirta he ɗemngal Engele “Ruga Settlements” he juuɗe kalfinanooɗo ndeen eɓɓaande o.
Eɗen nganndi Hooreejo leydi Nigeria Muhammad Buhaari, gila nde o ƴetti laamu omo darii e yiylaade fehre ngam ñawndude kareeli hakkunde aynaaɓe e remooɓe e nder dowriiji leydi ndi. Ene jeyaa e pewje deɓe ƴetti noon ndeen eɓɓannde nde ɓe mbiyata: “Ruga Settlements”. Alhajji Mohammad Umar, koolaaɗo kuuɓal to Jaagorgal Kalfinaangal Ndema e Ɓamtaare Dowri, habrii wonnde laamu Federal Nigeria fuɗɗiima sompude ɗiin siñcaanuuji he diiwe 12 he nder 36 dowla.
News Agency of Nigeria (NAN), habrii wonnde guwerneer Diiwal Zamfara taƴii he nder falndeeji 3 diiwaal ngal ɗii, 100 ektaar he nder kala heen nokku ngam sompude heen ɗin siñcaanuuji.
Kono Fulɓe mbiy: “Kala ɗo teew yiyaa won ko maayi.” Ndeen ɗoon fodoore ne ari ko caggal nde Emiir Mafara o, Muhammad Barno, ƴettunooɗo konngol he innde hooreeɓe aada en ɓe, hirjini laamu nguu yoo Fulfulde janngina he nder duɗe he caggal nde o siftiniɓe wonnde Hawsankoore kanum waɗtiino janngineede he duɗe he ko ɓooyi. Ko ndeen guwerneer o yamiri jaagorgal mum kalfinaangal jaŋde o, yoo Fulfulde ɓeyde he tippude jaŋde ndi. Kanko guwerneer oo, o teeŋtinii wonnde, ɗemɗe ngenndiije ɗee njejjittaake e eɓɓaande maɓɓe mahan’de ɗiin siñcaanuuji kesi, duɗe leslese e hakkundeeje.